Bertold Brecht 
Ascensiunea lui Arturo Ui poate fi oprită 


Fra în iarna lui 1935. De doi ani, poporul german trăia — sub apăsare 
fascistă — mizeria, ororile și pregătirile de război ale lui Hitler și ale aco- 
liților hui. Împreună cu alți fruntași ai gândirii și scrisului progresist ger- 
man, Bertolt Brecht era nevoit să-și continue departe de patrie, în emi- 
grație, activitatea lui neostenită de scriitor și artist combatant în slujba 
adevărului, demnității și libertăţii umane. În iarna lui 1935, el se afla la 
New York, chemat din Danemarca de echipa unui teatru muncitoresc, 
să pună în scenă cunoscuta lui dramatizare după romanul lui Gorki, 
Mama. În contact cu unele aspecte ale modului de viaţă de peste ocean, 
Brecht a avut atunci pentru întâia oară revelaţia izbitoarelor asemănări 
ce existau între felul în care banda nazistă a lui Hitler ajunsese la putere 
ȘI-ȘI exercita criminala operă de jafuri și asasinate, și felul în care acțio- 
nează și dau lovituri bandele de gangsteri din America. Atunci se gândi- 
se el să scrie „o piesă cu gangsteri, care să cheme în amintire unele eve- 
nimente pe care le știm cu toții". Titlul inițial al lucrării urma să sune, 
de altfel: The gangster play we know (Presa gangsterească pe care o cu- 
noaștem). 

Această piesă avea însă să fie realizată abia în 1941, în Finlanda, după 
ce, în acest îndelung răstimp, fuseseră scrise și jucate parabola antirasis- 
tă Capete rotunde şi capete țuguiete, ciclul de tablouri demascatoare din 
Groaza şi mizeria celui de-al III-lea Reich și o seamă de alte opere dra- 
matice, poetice și publicistice, toate ţintind să denunțe, în lume ca și în 
rândul maselor populare din Germania, caracterul hidos și tendințele 
primejdioase ale nazismului. În 1941, când Hitler și banda lui păreau să 
fi ajuns în pragul cel mai de sus al „ascensiunii " lor (aproape Întreg teri- 
toriul Europei se afla sub cizma lor), Brecht socotește că nu mai poate 
întârzia să deschidă ochii lumii înspăimântate și să-i arate Că această as- 
censiune a fost posibilă numai pentru Că nazismul a fost promovat de 
anumite cercuri capitaliste, dar că ascensiunea lui nu este fatală, nu este 
irezistibilă, şi poate fi — trebuie — oprită. 

Ascensiunea lui Arturo Ui poate fi oprită este o piesă parabolică, o 
piesă „cu gangsteri”. Recunoaștem în ea locuri, moravuri, feluri de a 
gândi și acționa, caracteristice gangurilor ce bântuie cu crimele, șantaje- 

le și tranzacțiile lor, lumea de afaceri și politicieni a municipalităților și 
Statelor Unite ale Americii. În chipurile, împrejurările şi acţiunile gan- 
gsterilor din parabola lui Brecht, mai recunoaștem Însă, îndeosebi, fau- 
na, crimele, şantajele, afacerile întunecate ale regimului nazist: pe seful 
de bandă Adolf Hitler (Arturo Ui), pe locotenenţii acestuia: Roehm, 
Goebbels, Goering (Roma, Givola, Giri), pe bătrânul iuncher — general 
și președinte de republică — Hindenburg (Dogsborough), pe alți iuncheri 
și oameni de afaceri care au promovat ascensiunea lui Hitler (Clark, 
Gafiles, Flake, Mulberry etc). Recunoaștem și urmărim de-a lungul ta- 
blourilor primele etape ale ascensiunii fascismului în Germania, până la 
asasinarea lui Dollfuss (Dullfeet), fostul preşedinte al Austriei. 

Parabola ascensiunii gangsterești a lui Arturo Ui tinde să demonstre- 
ze, odată cu caracterul nefast dar nu irezistibil al acestei ascensiuni, și 
substanţa Jalnic-ridicolă a „eroilor" ei. Dar dacă ea zugrăvește „învăluit " 
unele evenimente și portretizează unele tipuri din galeria tragic- 
grotescă a anilor care au premers cel de-al doilea război mondial, aceste 
„Învăluiri" (care, după cum arată chiar Brecht, sunt în fond niște dezvă- 
luiri) sunt înzestrate și cu o „viaţă proprie”. Ele vorbesc după dorinţa au- 
torului lor „și fără aluzii. Corespondenţa acțiunilor gangsterești din pie- 
să cu evenimentele istorice petrecute e doar indicativă. Fa nu trebuie 
căutată în toate acțiunile, în toate amănuntele piesei, în toate trăsăturile 
eroilor. Așa ceva ar reduce valoarea piesei la valoarea circumstanţială a 
unei simple cronici criptice, ar secătul-o de sensurile ei major demasca- 
toare, de forța cu care ea denunţă sistemul însuși de naștere și parvenire 
a fascismului. Corespondenţele din parabolă sunt, prin urmare, cores- 
pondenţe de principiu. Și acest fapt i-a conferit o putere generalizatoa- 
re, care se verifică deplin în actualitatea noastră, după 20 de ani de la 
scrierea ei, în zilele în care asistăm, în Germania occidentală, la reînvie- 
rea fascismului, a politicii revanșarde, militariste. De altfel, deși detrac- 
torii lui Brecht, recrutaţi din cercurile fasciste sau fascizante ale ţărilor 
capitaliste, s-au străduit și se străduiesc cu înverșunare să şteargă acest 
caracter actual al satirei, Arturo Ui a fost îmbrățișat cu o uriașă audienţă 
și prețuire în întreaga lume — și chiar în Germania federală — tocmai da- 
torită actualităţii lui. La Paris, de pildă, unde a fost prezentat de echipa 
Berliner Ensemble în cadrul stagiunii Teatrului Naţiunilor, care l-a cin- 
stit cu premiul întâi, până şi critica din presa reacționară — dincolo de 

elogiile neprecupeţite acordate artei și tehnicii cu care a fost realizat 
spectacolul — a fost nevoită să recunoască forța contemporană a piesei. 
Jar turneul întreprins cu Arturo Ui, în toamna aceasta, în câteva orașe 
ale Germaniei federale, s-a bucurat de un succes cu atât mai zgomotos ȘI 
mai edificator, cu cât cercurile și grupările deschis sau ascuns naziste ca- 
re hălăduiesc acolo cu voia oficialității, au încercat, prin demonstrații, 
manifestații huliganice de stradă și în sălile de spectacol, ca și prin ma- 
nifeste injurioase special tipărite și răspândite, să-i oprească pe specta- 
tori de a intra în teatre. 

A face ca „adevărul să încapă în mâna oamenilor ca o armă" a fost 
unul din preceptele de bază promovate de Bertolt Brecht de-a lungul 
activității sale de militant prin scris și artă pentru progresul în pace al 
omenirii. E ceea ce a făcut și face de temut scrisul său, în rândul celor pe 
care — și prin Arturo Ui — Brecht îi denunță oprobriului opiniei publice 
mondiale ca urmași nevrednici ai gangsterului; e Însă tocmai ceea ce fa- 
ce ca scrisul său să fie îndrăgit și folosit ca armă de luptă de oamenii cin- 
stiti din lumea întreagă, hotărâți să oprească din fașă ascensiunea tâlhă- 
rească și războinică a altui Ui în lume. 


PERSONAJELE 


Crainicul; Flake, Caruther, Butcher, Mulberry, Clark, negustori, con- 
ducători ai trustului conopidei; Sheet, armator; Bătrânul Dogsborough; 
tânărul Dogsborough; Arturo Ui, șef de gangsteri; Ernesto Roma, loco- 
tenentul său; Ted Ragg, reporter la ziarul „Star'; Daisy, floarea din do- 
curi; Emanuele Giri, gangster: Bowl, casier la Sheet; Goodwill şi Gaffles, 
doi domni din consiliul comunal; O'Casey, anchetator; Un actor; flora- 
rul Giuseppe Givola, gangster; Hook, precupeț; acuzatul Fish; Apărăto- 
rul; Judecătorul; Medicul; Procurorul: tânărul Inna, omul de încredere 
al lui Roma; Un om de rând; Ignatius Dullfeet; Betty Dulifeet, soția lui; 
oameni de pază ai lui Arturo Ui; servitorul lui Dogsborough; reporteri 
de ziar; oameni înarmaţi; precupeţi din Chicago şi din Cicero; O femeie. 


Pentru ca întâmplările să dobândească acea semnificaţie care, din pă- 
cate, le revine, piesa trebuie interpretată în stilul mare; cel mai bine, cu 
reminiscenţe limpezi din teatrul istoric elisabetan, așadar cu perdele și 

podeste. Acțiunea se poate desfăşura, de pildă, în faţa unor cortine de 
iută stropite în culoarea sângelui de vită. Pot fi, eventual, folosite funda- 
luri panoramice, după cum, de asemenea, sunt îngăduite efecte de orgă, 
trompete, tobă. Parodia, în înţelesul curat al cuvântului, trebuie totuși, 
firește, evitată , aşa după cum, nici în ceea ce privește grotescul, nu se 
cade a fi trecută cu vederea atmosfera de groază. E necesară o interpre- 
tare plastică, mişcată într-un tempo rapid, cu clare tablouri de grup în 
stilul vechii picturi istorice. 


PROLOG 


În faţa cortinei de pânză apare Crainicul. Pe pânză se pot citi anun- 
turi mari: „Noi ştiri despre scandatul din docuri." — „Lupta pentru tes- 
tamentul bătrânului Dogsborough şl confesiunile lui." — „Întâmplări 
senzaţionale la procesul incendiatorilor de depouri." — „Asasinarea gan- 
gsterului Ernesto Roma de către amicii lui." — „Şantajarea şi uciderea lui 
Ignatius Dullfeet." — „Gangsterii cuceresc oraşul Cicero." În spatele cor- 
tinei, muzică de bâlci. 

CRAINICUL 

Dragi spectatori, azi vă vom arăta — 

Tăcere, sus la galerie! Şi dumneata, 

Coniţă, jos pălăria! Să se vadă 

A gangsterilor mare, istorică paradă. 

Pentru prima, primissima oară, o să vi se arate 

Faimosul scandal din docuri, pe-adevărate. 

Apoi veţi mai cunoaşte: 

Testamentul lui Dogsborough și tot ce-acesta recunoaşte; 

Înălţarea lui Arturo Ui, pe când acţiunile erau spre baisse; 

Senzaţionale ştiri despre incendierea depourilor şi despre respectivul 
răsunător proces; 

Asasinarea lui Dullfeet; cum se împarte dreptatea la Coma; 

Gangsterii între ei: măcelărirea lui Ernesto Roma; 

La final — în plină lumină — un ultim tablou: 

Gangsterii cuceresc oraşul Cicero! 

Veţi vedea aici, interpretaţi de actori anume, 

Pe cei mai vestiți eroi din gangstereasca lume — 

Şi dintre cei în viață şi cei ce-au prins să moară. 
Şi gangsteri de-a binelea, şi gangsteri într-o doară, 
Şi dintre cei născuți, şi dintre cei făcuţi. De pildă, precum fu 
Bietul bătrân, prea respectabilul Dogsborough... 
(În faţa cortinei pășește bătrânul Dogsborough.) 
Îi e părul alb şi inima cărbune. 

Hai, ramolite, fă-ţi cuvenita plecăciune. 
(Bătrânul D. se retrage, după ce s-a plecat.) 
Urmează după acesta, dar 

Uite că apare: 

(apare Givola) 

Givola, de meserie florar e. 

Cu fleoanca lui sintetic unsă, 

Îţi vinde drept un roib o capră tunsă. 

Minciuna, cică, n-are picioarele prea lungi! 
Admiraţi-i-le la dânsul, atunci! 

(Givola se retrage șchiopătând. ) 

Şi-acum, atenţie: un clovn de vază! 

Emanuele Giri, ieşi! Vrea lumea să te vază 

(În faţa cortinei apare Giri și salută cu mâna.) 
Unul din cei mai crunți killeri din istorie! Hai, 
Te cară! 

(Giri se retrage supărat.) 

Şi-acum, curiozitatea noastră cea mai dihai! 
Gangsterul gangsterilor! Faimosul Arturo Ui. 

Pe ăsta cerul, drept pedeapsă, ni-l dărui. 
C-avem cugetele cu fărădelegi pătate: 

Cu violenţe, nerozii, slăbiciuni şi alte păcate. 

(În faţa cortinei, Ui, trecând de-a lungul rampei, iese.) 
Ce mi-e Richard al III-lea şi ce-mi este el? 

Din vremea celor două Roze-ncoace, 

Lumea n-a mai avut de-a face 

Cu un mai fulminant, mai sângeros măcel. 
Tocmai de aceea, cinstită lume spectatoare, 
Direcţiunea s-a simţit datoare 

Totul în stil mare să vă prezinte. 


AES 


N-a precupeţit pentru asta nici eforturi, nici alte cheltuieli pendinte. 

Şi totuşi, ce-i aici, doar strictul adevăru-i 

Din ce vedea-veţi astă-seară, stărui 

Să ştiţi, nu-i nou nimic, nimic artificial 

Nici născocit, sau pentru dumneavoastră aranjat special. 

Ce vă arătăm aici, pe întreg continentul clar e: 

Este piesa cu gangsteri, ce-o ştie fiecare. 

(În timp ce muzica crește şi se întovărășește cu răpăitul unei mitrali- 
ere, Crainicul iese, aferat.) 


1. 

City. Apar cinci negustori, conducători al trustului conopidei. 
FLAKE 

Afurisite vremi! 

CLARK 

Parcă Chicago, 

Fetiţa noastră dragă, în zori de zi 
Pornită după lapte, dă în pungă 

De-o gaură, şi-şi cată acuma cenţii 

Pe undeva, prin şanţ. 

CARUTHER 

Deunăzi, Joi, 

Ted Moon mă invitase să viu luni 

La prânz, la el, eu şi încă vreo optzeci. 
De ne-am fi dus, n-am fi aflat la dânsul 
Decât pe portărel. Schimbarea asta 
De la belşug la sărăcie vine 

Mai iute, azi, decât ai zice pis. 

Oraşu-i inundat, ca şi-altă dată 

De flote-ntregi de zarzavat. 

Dar ia 

Cumpărători de unde nu-s. 
BUTCHER 

Ai zice 

Că-n plină zi te năpădeşte noaptea! 
MULBERRY 


SGS 


Până şi Clive and Robber vor fi scoşi 
La licitaţie! 

CLARK 

Wheelers fruct-import 

A bancrutat — şi-i firmă de când lumea. 
Garajele Dick Haveloks trag oblonul. 
CARUTHER 

Şi Sheet pe unde-i? 

FLAKE 

N-are timp să vină: 

Încearcă băncile. 

CLARK 

Ei taci! Şi Sheet? 

(Pauză. ) 

Cu un cuvânt: nu mai e rost de afaceri 
Cu conopidă-n ăst oraş. 

BUTCHER 

Ei, domnii mei, 

Curaj! Cât nu eşti mort, eşti încă-n viaţă. 
MULBERRY 

A nu fi mort nu-nseamnă: a trăi. 
BUTCHER 

De ce s-o luăm în negru? În fond nu e 
Nimic mai sănătos decât negoţul 

Cu mijloace de trai. Nutreţ, adică 
Pentr-un oraş de patru milioane! 

Că-i criză ori nu: oraşu-are nevoie 

De zarzavat. lar noi îi facem rost! 
CARUTHER 

Cu târgul de legume cum stăm? 
MULBERRY 

Prost. 

Cu muşterii de-ţi cer un sfert de varză, 
Şi-ăla pe datorie! 

CLARK 

Ni se strică 


sita 


Întreaga conopidă. 

FLAKE 

Ce ciudat! 

E colo-n faţă un tip — îi zice Ui... 
CLARK 

Ui, gangsterul? 

FLAKE 

El, în persoană. Simte 

Miros de mort. Şi-i şi propune afaceri. 
Locotenentul lui, Ernesto Roma, 
Se-oferă, cică, piaţa să convingă 

Că-i sănătoasă numai conopida 

Ce şi-o procură de la noi. Promite 
Comenzile să şi dubleze. Căci, 
Socoate dânsul, precupeţii sunt 

Mult mai dispuşi să cumpere verdeţuri 
Decât sicrie. 

(Haz de necaz.) 

CARUTHER 

Ce neobrăzare! 

MULBERRY 

(râde din toate puterile) 

Pe bombele lui Mills şi Tompson! lată 
Idei să ieşi din criză! Sânge proaspăt 
În piaţa conopidei! În sfârşit! 

Se tot zvonea că ne e somnul greu! 

Şi se grăbeşte domnu-Arturo Ui 

Să ne servească! Ei, acu-i de-ales: 

Ori el, ori numai oastea mântuirii. 

Ce ziceţi? Unde-i mai gustoasă ciorba? 
CLARK 

Eu cred că a lui Ui e mai fierbinte. 
CARUTHER 

Daţi-l afară! 

MULBERRY 

Dar politicos! 

Că nu se ştie ce ne-așteaptă! 

(Haz. ) 

FLAKE 

(lui Butcher) 

Cum stăm 

Cu intervenţia lui Dogsborough? 
(Celorialţi) 

Butcher cu mine am clocit ceva 

Să aflăm un mijloc să ne strecurăm 

Prin zodia asta proastă financiară. 

Şi ne-am gândit — simplu şi scurt: impozit 
Plătim oricum. De ce dar, nu ne-ar scoate 
Chiar statul din noroi, cu un împrumut 
Ca să clădim, să zicem lângă docuri. 
Niscai depouri pentru zarzavaturi, 
Şi-astfel să ieftinim transportul lor 
Până-n oraș. Bătrânul Dogsborough 

Ne-o poate face. Dogsborough ce zice? 
BUTCHER 

Cam şovăie să intre-n combinaţie. 
FLAKE 

Ce spui? E boss electoral în docuri 

Şi, scârba, şovăie să ne ajute? 
CARUTHER 

lar eu mă storc de bani să se aleagă! 
MULBERRY 

Fost cantinier la Sheet, al dracului! 
Mânca din punea trustului-nainte 

De a intra-n politică. Murdară 
Ingratitudine e asta, Flake. 

Ce-ţi spuneam eu? S-a dus buna-cuviinţă! 
Nu-i lipsă atât de bani. De cuviință-i lipsă! 
Dau cu picioru-n vasul ce se-neacă 

Şi ocărăsc. Amicu-ţi creşte duşman, 

O slugă încetează a fi slugă, 

Iar vechiul cantinier, surâzătorul, 


Ec 


E doar un mare boţ de carne rece. 
Morală, unde zaci în timp de criză! 
CARUTHER 

Zău, de la Dogsborough, nu m-aşteptam! 
FLAKE 

Ce-a zis în fond? 

BUTCHER 

Că-i cam miroase oferta. 

FLAKE 

Cum, îi miroase? E rău mirositor 
Să construieşti depouri? Asta-i muncă 
Şi pâine pentru mii de muncitori! 
BUTCHER 

Nu crede, zice, c-am avea de gând 
Să construim. 

FLAKE 

Auzi, neruşinare! 

BUTCHER 

Că n-o să construim? 

FLAKE 

Nu, că nu crede! 

CLARK 

Găsiţi atunci un altul, să vă-mpingă 
Propunerea. 

MULBERRY 

Da, sunt şi alţii! 

BUTCHER 

Dar 

Niciunul nu-i ca Dogsborough. 
S-o ştiţi! 

Omul e bun. 

CLARK 

La ce? 

BUTCHER 

E om de onoare. 

Mai mult: ştiut ca om de onoare. 

FLAKE 

Fleacuri! 

BUTCHER 

Că ţine la renume-i ne-ndoios. 

FLAKE 

O fi! Dar nouă de-mprumut ne arde. 
Renumele e treaba lui. 

BUTCHER 

A lui? 

Eu cred că-i şi a noastră. Un împrumut 
Scutit de întrebări, nu poate obţine 
Decât un om pe care te jenezi 

Să-l încolţeşti cu-nscrisuri şi dovezi. 
Şi-aşa un om e Dogsborough. Se prinde! 
Bătrânul Dogsborough ni-i împrumutul. 
De ce? Toţi cred în el. Cine-a uitat 

Să creadă-n Dumnezeu, mai crede-n Dogsborough. 
Cel mai versat bursier, care nu-ţi merge 
Nici la un avocat făr'-de-avocat. 

Şi-ar îndesa ultimul cent în şorțul 

Lui Dogsborough, să stea-n păstrare, chiar 
De l-ar vedea, pe vreo tejghea, uitat. 
Încredere cu caru'! Optzeci de ierni, 
Câte-a trăit, n-a dovedit vreo hibă. 

Vă spun: un om ca ăsta-i aur, când 

Vrei, mai ales, să construieşti în docuri 
Nişte depouri — dar puţin mai-ncet. 
FLAKE 

Să zicem, Butcher, că-i cum zici: — de aur. 
Când jură pe ceva — e sfânt. Dar vezi, 

Pe ce vrem noi, nu jură, din păcate. 
CLARK 

El, nu! „Oraşul nu-i castron de ciorbă!" 
MULBERRY 

Şi: „Toţi pentru oraş, oraşul pentru sine!'* 
CARUTHER 


E lia 


Greţos! Fără umor! 

MULBERRY 

De are o părere. 

Şi-o schimbă, cert, mai rar decât cămașa. 
El n-are ochi să vadă că oraşu-i 

Un loc din lemn şi piatră, în care oameni 
Trăiesc cu oameni laolaltă, în harţă 
Pentru chirie, pentru beafsteak; dânsul 
Îl crede din hârtii şi slove sfinte. 

Nu m-aş putea-mpăca cu el vreodată. 
CLARK 

Nu-i şi n-a fost al nostru, omul ăsta. 
Ce are el comun cu conopida? 

De putrezesc legumele-n oraș, 

Puțin îi pasă. Un deget n-ar mişca! 
De nouăşpe ori douăzeci de ani 

Ne tot înghite banii la alegeri 

Dar conopida doar în farfurie 

A cunoscut-o. Cât despre garaje 

În unul n-a intrat, măcar, de frică! 
BUTCHER 

Aşa e. 

CLARK 

Lua-l-ar dracu'! 

BUTCHER 

Nu dracul! Noi 

Să-l luăm! 

FLAKE 

Ce-ţi vine? Clark a demonstrat 

Că omul ăsta ne respinge. 

BUTCHER 

Clark 

A spus-o şi de ce. 

CLARK 

Nu ştie nici 

De Dumnezeu, omul acesta. 

BUTCHER 

Asta-i 

Lipseşte. Vezi? Ştiinţa. Dogsborough 

Nu ştie cum te simţi în pielea noastră. 

Problema-i, deci: cum intră Dogsborough 

În pielea noastră? Ce-am putea să-i facem? 

Să-l lămurim! Că e păcat de el. 

Eu am un plan. la ascultați ce fel! 

(Apare un text care recheamă în amintire anumite evenimente din 
trecutul nu prea îndepărtat: 1929-1932. Criza mondială a zguduit cu de- 
osebită putere Germania. În momentul culminant al crizei, juncherii 
prusaci încearcă, multă vreme fără succes, să pună mâna pe niște îm- 
prumuturi de stat.) 


2. 

În faţa bursei de produse, Flake și Sheet conversează. 
SHEET 

Am alergat la Ponţiu şi Pilat. 

Dar Ponţiu era plecat. Pilat, în baie. 
Îţi vezi amicii azi, numai din spate! 
'Nainte de a da ochi cu propriu-i frate, 
Frățânele se-ncalță-n ghete vechi 

Să nu fie tapat! Vechi asociaţi, 

De se-ntâlnesc în faţa primăriei, 

Îşi dau bineţi cu nume născocite — 
Aşa se tem unul de altul. Tot 

Oraşul e cusut la buzunare. 

FLAKE 

Ce zici de oferta mea? 

SHEET 

Să vând? N-o fac. 

Voi vreţi chiar masa drept bacşiş s-aveţi, 
Ba să vă mulţumesc că luaţi bacşiş. 
Ţi-aş spune ce cred despre voi. 

Dar tac. 

FLAKE 


sie 


Nu capeţi nicăieri mai mult. 

SHEET 

Da, ştiu — 

Mai mult nu capăt nici de la prieteni. 

FLAKE 

Azi, banii-s scumpi. 

SHEET 

Cu atât mai scumpi, când îţi 

Lipsesc. Şi că-ţi lipsesc, nu ştie nimeni 

Mai bine decât un prieten. 

FLAKE 

Nu eşti 

În stare să-ţi mai ţii casa de șlepuri. 

SHEET 

Te pomeneşti, mai ştii, că nu-s în stare 

Nici să-mi mai țin nevasta. 

FLAKE 

Dacă vinzi... 

SHEET 

... Mă pricopsesc. Aş vrea numai să ştiu, 

Ce zor aveţi cu şlepurile mele? 

FLAKE 

Că trustul ar dori să te ajute, 

Nu ţi-a trecut prin gând? 

SHEET 

Nu. Ce să mint?! 

Zău, unde mi-a fost capul? Să-mi închipui 

Că voi aţi vrea de avere să mă stoarceţi, 

Când gândul vostru e să mă-ajutaţi! 

FLAKE 

Nu ai să ieşi din smârc cu ironia. 

SHEET 

Nici smârcu-n schimb n-are folos, iubite Flake! 

(Trec tacticos trei bărbaţi — gangsterul Arturo Ui, locotenentul său 
Ernesto Roma și un om de pază. În trecere, Arturo Ui îl ţintește cu pri- 
virea pe Flake, ca și cum ar aștepta ca acesta să 1 se adreseze, iar Roma, 

privind scena, întoarce cu răutate capul după dânsul.) 
Cine-i? 
FLAKE 
Gangsterul Arturo Ui — 
Ca şi când noi ţi-am fi cumpărătorii! 
SHEET 
Părea că ţine să-ți vorbească. 
FLAKE 
(râzând cu teamă) 
Sigur. 
Ne-aţine calea şi ne tot propune 
Să ne desfacă dânsul conopida 
Cu browningul. Sunt astăzi mulți ca Ui. 
Se-ntind ca râia în oraş şi-l rod 
La degete, la braţe, pe la gât. 
De unde vin, habar nu are nimeni. 
Părerea e că din vreo ocnă adâncă. 
Tot jaful ăsta, spaima, amenințarea, 
Răpirile, teroarea tot măcelul 
Şi-acel „Mâinile sus!" şi „Scape cine poate!" 
Trebuie ars. 
SHEET 
(Îl privește tăios) 
Urgent. Că molipseşte. 
FLAKE 
Ca şi când noi ţi-am fi cumpărătorii! 
SHEET 
(dându-se un pas înapoi şi contemplându-l) 
Da. Este o anume asemănare. 
Cu ăştia de au trecut. Nu mare totuşi, 
Ceva, chiar dacă nu vizibil, aparent: 
În fundul bălții, vezi adesea crengi 
Verzi, mucilaginoase. Parcă-s şerpi. 
Da-s crengi. Ori poate nu? Aşa şi tu 
Aduci, să nu te superi, cu acest Roma. 
Acu', că v-am văzut pe amândoi, 

Simt că de mult mi-am dat seama de asta, 
Dar fără să-nţeleg. Mai zi o dată: 

„Ca şi când noi ţi-am fi cumpărătorii!" 
Parcă şi vocea... Nu, mai bine zi: 

„Sus mâinile!" Căci, asta vrei să zici. 
(Ridică mâinile.) 

Iată-le sus, Flake. Şlepurile luaţi-mi! 

În schimb, hai, daţi-mi un picior sau două. Daţi-mi 
Mai bine două. E un preţ ceva mai bun. 
FLAKE 

Eşti cam nebun! 

SHEET 

Ce-aş da să fiu nebun! 


3. 

Odaie dosnică în hanul lui Dogsborough. Dogsborough și fiul lui clă- 
tesc pahare. Intră Butcher și Flake. 

DOGSBOROUGH 

Veniţi degeaba. Nu mă prind. Oferta voastră 

Miroase rău, ca peştele-mpuţit. 

TÂNĂRUL DOGSBOROUGH 

Tata refuză. 

BUTCHER 

Las-o atunci, bătrâne! 

Noi te-ntrebăm; zici nu. Bun, fie nu! 

DOGSBOROUGH 

Miroase. Am mai văzut eu astfel de 

Depouri. Nu mă prind, nu. 

TÂNĂRUL DOGSBOROUGH 

Tata nu se prinde. 

BUTCHER 

Bun, lasă. 

DOGSBOROUGH 

Era să mă dezamăgiţi. 

Oraşul nu-i castron de ciorbă, în care 

Să-şi vâre oricine lingura. Şi-apoi 

Comerţul vostru-i sănătos. 

BUTCHER 

Eu ce zic, Flake? 

Le luaţi prea-n negru. 
DOGSBOROUGH 

A lua în negru e trădare. 

Vă cam furaţi singuri căciula, măi 
Băieți. Mă rog, ce vindeţi? Conopidă. 
Păi asta-i cum ai zice carne, pâine. 

Şi omul asta-ţi cere: carne, pâine 

Şi zarzavat. Dă-i rostbeaf fără ceapă 

Ori miel fără tarhon: nu te mai calcă 
Clientul niciodată! Or fi, nu zic, 
Vreunul, doi mai strâmtoraţi acum. 

Şi stau şi cumpănesc mult, înainte 

De a-şi lua o ţoală. Dar de-aici la teama 
Că oraşul însuşi n-ar mai fi în stare 

Să-ţi dea cei zeci cenți pentru verdețuri, 
E o distanţă. Capul sus, flăcăi! 

FLAKE 

E bine să te-asculte omul, Dogsborough. 
Îi dai curaj. 

BUTCHER 

Îmi pari aproape comic 

Să te ştim, Dogsborough, atât de ferm 
În ce priveşte conopida. Căci n-am 
Venit, ţi-o spun pe şleau, fără o intenţie. 
Nu, nu-i ce crezi. Ce-a fost, a fost, bătrâne. 
N-ai teamă. E ceva plăcut. Aşa 

Vrem cel puţin să credem, Dogsborough. 
Trustul a constatat că se-mplinesc 
Acum în iunie, douăzeci de ani, 

De când — e-o viață — ne stăteai aproape. 
O firmă-a noastră te-avea cantinier. 
Te-ai despărțit de noi, ca binelui 
Oraşului să te dedici. Oraşul 

Nu ar fi fost ce-i astăzi, fără tine. 
Şi-odată cu oraşul, n-ar fi fost 

Nici trustul conopidei ce e azi. 

Mă bucur că-l crezi sănătos în fond. 
Căci ieri, s-a hotărât cu această ocazie 
Festivă, drept dovadă a preţuirii 

Şi semn că te simţim mereu în suflet 
Legat oricum de noi, să-ţi oferim 
Majoritatea de acțiuni a casei 

De şlepuri — Sheet, cu douăzeci de mii 
De dolari. Nu-i nici jumătate din 
Valoarea ei. 

(Pune un pachet de acţiuni pe masă.) 
DOGSBOROUGH 

Ce-nseamnă asta, Butcher? 
BUTCHER 

Să-ţi spun fără ocoluri, Dogsborough: 
Nu sunt, în trustul conopidei, firi 
Sensibile din cale-afară. Dar 

Când auzirăm ieri răspunsul tău 

La, în sfârşit, prosteasca noastră rugă 
Pentru-mprumut — răspuns cinstit, de treabă, 
Dintr-o bucată, cum e însuși el, 
Bătrânul Dogsborough — ţi-o spun cu jenă, 
Se umeziră ochii multora 

Din noi. „Frumoasă cale" — zice unul; 
Fii liniştit, Flake, nu spun cine — „era 
Să apucăm!" Urmă o pauză. Și-apoi 
Veni în chip firesc, propunerea. 
DOGSBOROUGH 

Butcher şi Flake, ce-ascunde asta? 
BUTCHER 

Ce 

S-ascundă? E o propunere. Atât. 
FLAKE 

Şi ni-i plăcut s-o durem la-mplinire 

Eşti prototipul cinstei; numele 

Îţi e rostit ca un proverb; eşti tare 
Şi stai aici în crâşma ta clătind 
Nu doar paharele, nu. Tu clăteşti 
Şi inimile noastre. Şi nu eşti 

Mai înstărit decât ţi-s mușteriii. 

E mişcător! 

DOGSBOROUGH 

Zău, nu ştiu ce să zic. 

BUTCHER 

Nu zi nimic. la frumuşel pachetul. 
Că s-ar putea să-i facă trebuință 
Şi unui om cinstit. Aşa-1? 

Şi-apoi, mai ai un fiu: un nume bun 
E, cică, mai de preţ decât un cont 
La bancă. Ei, el n-o s-o uite. a-l! 
N-ai să ne săpunezi, sper, pentru asta. 
DOGSBOROUGH 

Hm! Casa Sheet! 

FLAKE 

O poţi vedea de-aici. 
DOGSBOROUGH 

(la fereastră) 

Am tot văzut-o douăzeci de ani. 
FLAKE 

Ne şi gândeam. 
DOGSBOROUGH 

Şi Sheet ce face acum? 

FLAKE 

Deschide-o berărie. 

BUTCHER 

S-a făcut? 

DOGSBOROUGH 

De, ce să zic, totu-i frumos şi bine 
Cu miorlăitul vostru. Însă şlepuri 
Nu prea văd să se dea degeaba. 


sal Oa 


FLAKE 

Este 

Ceva la mijloc. Ține seama că 

Şi cele douăzeci de mii ne-ar sta 
Prea bine la-ndemână, acuma după 
Eşecul cu-mprumutul cela. 
BUTCHER 

Şi că 

Nu ne-ar plăcea tocmai acum să vindem 
Acţiunile în plină piaţă... 
DOGSBOROUGH 

Asta 

Mai sună a ceva. N-ar fi rău târgul. 
Doar de n-ar fi legat, până la urmă, 
Totuşi, de niscai condițiuni... 
FLAKE 

Niciuna. 

DOGSBOROUGH 

Şi ziceţi, douăzeci de mii? 

FLAKE 

E prea mult? 

DOGSBOROUGH 

Nu, nu. Ar fi aceeaşi casă-n care 
Am fost cândva birtaş de rând. Numai 
De n-ar ieşi din asta o dandana... 
Precis, aţi renunţat la împrumut? 
FLAKE 

Complet. 

DOGSBOROUGH 

Mai, mai să mă fi răzgândit. 

Ce zici, e ceva pentru tine fiu-meu! 
Credeam că sunteţi bosumflaţi. Când colo, 
Veniţi cu-aşa ofertă. lată că 

Şi cinstea se plăteşte când şi când. 
Aşa-i cum ziceţi! Dacă mor, feciorul 
Doar numele meu bun va moşteni. 

Eu care am văzut atâtea rele, 

Comise din nevoie! 

BUTCHER 

Zău, ne-ai lua 

O piatră de pe inimă, dacă ai 

Primi. Căci între noi s-ar risipi 

Atunci, gustul amar lăsat, ştii tu, 

De acea nefericită cerere. 

Şi mâine, am putea, urmându-ţi sfatul, 

S-aflăm mijlocul drept, cinstit, prin care 

Comerţu-ar fi-n măsură să reziste 

Acestui timp mort; căci şi tu, atunci, 

Ai fi-n comerţul nostru, Dogsborougbh, 

Un om din lumea conopidei. Este? 

(Dogsborough îi ia mâna.) 

DOGSBOROUGH 

Butcher şi Flake, primesc. 

TÂNĂRUL DOGSBOROUGH 

Tata primeşte. 

(Apare o inscripție: Pentru a-l cointeresa pe Hindenburg, presedinte- 
le Reich-ului, în nevoile lor, iuncherii îi dăruiesc o moșie.) 


4. 

Birou de pariuri, în strada 122. Arturo UI și locotenentul lui, Ernesto 
Roma, însoțit de oameni de pază, ascultă la radio ştirile turfului. Lângă 
Roma, Daisy-floarea din docuri. 

ROMA 

Aş vrea, Arturo, să te smulgi odată 

Din bruna ta posomoreală şi din 

Visarea asta fără rod, de care 

A şi-nceput orașul să vorbească. 

UI 

(cu amărăciune) 

Vorbeşte, spui? Nu mai e nimeni să 

Vorbească despre mine. Oraşul uită. 

Vai, scurt trăieşte faima. Doar două luni 

De linişte. Şi douăzeci de trageri 

Se uită. În propriile-ţi rânduri chiar! 
ROMA 

Băieţii-au început să facă mutre 

De când se duc biștarii. Ce-i mai rău: 

Îi strică inactivitatea. Omul 

Se descompune când împușcă numai 

La cărți de joc. Nici nu-mi mai vine-Arturo, 
Să dau pe la cartierul general. 

Îmi plâng de milă toţi. Îmbărbătarea 
„Mâine-i dăm drumul!" mi se opreşte-n gât 
Când îi privesc în ochi. Aveai un plan 
Promiţător: racheta de legume. 

De ce să nu începem? 

UI 

Nu acum. 

Nu, nu de jos. E încă prea devreme. 
ROMA 

„Devreme", na-ți-o bună! De când trustul 
Te-a expediat, sunt patru luni de-atunci, 
Stai şi cloceşti. Doar planuri! Şi încercări 
Cu inima-ndoită. O vizită 

La trust ţi-a rupt şira spinării. Și 
Măruntul incident din Harpers-Bank 
Cu poliţiştii, îţi stăruie încă-n oase. 

UI 

Păi, ce? Au tras! 

ROMA 

În aer! Ilegal. 

UI 

Doi martori mai puțin, şi pentr-un fir 
De păr, m-aflam acum la gros. Ce jude! 
Nici pentru trei parale simpatie. 

ROMA 

Poliția nu trage când e vorba de 

Gherete de legume. Ci de bănci. 

Ia uite-Arturo. Începem ici, cu strada 
A unsprezecea! Geamurile sparte, 
Ceva petrol pe conopidă. Aşchii 

Din tot ce este mobilier. lar noi 

Ne strecurăm în Jos, până-n a şaptea. 
O zi, ori două după asta, intră-n 
Tarabe, Manuele Giri, cu 

Garoafa roşie-n butonieră și 

Promite pază. Zece la sută din 
Vânzare. 

UI 

Nu. Întâi am eu nevoie 

De pază. Înainte de-a putea 

Păzi pe alții, cată eu să fiu 

De jude și poliție ocrotit. 

De sus atârnă totul. Nu am pe jude 
În buzunar, când el mă are în al lui. 
Nu am nici drepturi. Şi orice scatiu 
Mă poate ciurui, când sparg o bancă. 
ROMA 

Atunci, nu ne rămâne decât planul 
Lui Givola. El simte urma de scârnă. 
Şi dacă a zis că trustul conopidei 

Îi pute „ca la mama-acasă", e sigur 
Ceva. Nu-i vorbă, au circulat şi zvonuri 
Destule, când consiliul comunal 
I-a-ncuviinţat un împrumut la, cică, 
Recomandaţia lui Dogsborough. 
De-atunci, se şuşoteşte una, alta, 
Despre o chestie care n-ar fi cazul 

Şi care-n realitate — ar trebui 

Să se clădească. Pe de altă parte, 

Stă Dogsborough garant în chestia-asta. 
Bătrânu-nvăţăcel al Domnului, 
Părtaş la chestii dubioase? Uite-l 

Pe Ragg. E de la „Star... Mai informat 

Ca Ragg, nu-i nimenea. He! Hallo, Ted! 
RAGG 

(un pic băut) 

Aa, hallo, Roma! Hallo, Ui! Ce-i nou 
La Capua? 

UI 

Ce vrea? 

RAGG 

Nimica, Ui. Vorbeam de un mic oraş de altădată, 
În care a pierit o oaste mare, 

De trândăvie, prea multe petreceri 

Şi lipsă de exercițiu. 

UI 

Du-te naibii! 

ROMA 

(lui Ragg) 

Nu vă ciondiţi! Mai bine, zi-ne, Ted, 
Ceva despre-mprumutul trustului 

De conopidă. 

RAGG 

Ce v-a apucat? 

Ori vindeţi conopidă acum? Ghicesc. 
Vi s-a făcut de un împrumut şi vouă. 
De ce nu-l întrebaţi pe Dogsborough? 
Bătrânul le dă zor 

(imitând pe bătrân): 

„Să se distrugă 

O branşă de afaceri sănătoasă, 

Doar fiindcă temporar e bântuită 

De secetă?" Nu-i ochi să stea uscat 

În tot consiliul comunal. Nu-i unul 
Să nu deplângă soarta conopidei, 

De parcă s-ar fi rupt din el o parte. 
Dar vai, cu browningul nu-nduioşezi, 
Arturo! 

(Ceilalţi clienţi râd.) 

ROMA 

Nu-l zădăriî, Ted; omu-i fără chef. 
RAGG 

Te cred. Givola a şi fost, se zice, 

Să caute de lucru la Capone. 
DAISY 

(foarte beată) 

Minţi! De Givola să nu mi te legi! 
RAGG 

Aa, floarea docurilor — Daisy! Tot 
Anexa soaţei lui Givola şchiopul? 
(O prezintă) 

Anexa a patra — a celei de a treia 
Anexe de locotenent al unei 
(arată spre Ui) 

Prea iute-căzătoare stele de 
Mărimea a doua... O, amară soartă! 
DAISY 

Hei! Astupaţi-i botul de murdar. 
RAGG 

Urmaşii nu-mpletesc bandiţilor 
Cunună. Gloata schimbăcioasă cată 
Mereu spre noi eroi. Şi-l dă uitării 
Pe cel ce a fost ieri erou. Mandatul 
De arestare îi îngălbeneşte 

În prăfuite arhive. „Oameni buni, 
Nu v-am rănit eu?" — „Când? 

— „Odată!" — „Ah, 

Dar rănile-s de mult cicatrizate! 

Şi cea mai mândră cicatrice piere 
Odată cu cel ce-a purtat-o!" — „Deci, 
În lumea asta, unde fapta bună-i 
Neluată-n seamă, nici fapta rea 
Nu lasă urme?" — „Nu!" 

— „Stricată lume!" 

UI 

(urlă deodată) 

Puneţi-i dop la gură. 

RAGG 

(pălind) 

Hei, domol 

Cu presa, Ui! 

(Clienţii s-au ridicat alarmați.) 
ROMA 

(Îl împinge pe Ragg afară) 

Hai, du-te acasă, Ted. 

I-ai spus destule, hai. 

RAGG 

(ieșind cu spatele, acum foarte înfricoșat) 
Pe mai târziu! 

(Localul se golește repede.) 
ROMA 

(lui Ui) 

Eşti cam nervos, Arturo. 

UI 

Dracii ăştia 

Mă iau drept un nimic. 
ROMA 

Că taci de-atâta 

Timp, nu de alta. 

UI 

(posac) 

Unde zace Giri 

Cu procuristul cela de la trust? 
ROMA 

Urma să fie aici, la trei, cu dânsul. 
UI 

Şi ce e cu Givola şi Capone? 
ROMA 

Nimica serios. Capone, doar, 
A fost la florărie pe la el 

Să ia nişte coroane. 

UI 

Pentru cine? 

ROMA 

Nu ştiu. Nu pentru noi. 

UI 

Nu-s sigur. 

ROMA 

Ei, 

Le vezi prea-n negru astăzi. Cui ce-i pasă 
De noi? 

UI 

Aşa-i. C-un găinaţ se poartă 

Mai respectuos. La cel dintâi eşec 
Givola dă bir cu fugiţii. Las-că 

La cel dintâi succes, i-oi face socoteala. 
ROMA 

Giri! 

(Intră Emanuele Giri cu un individ scăpătat, Bowl.) 
GIRI 

Patroane, ăsta-i omul! 

ROMA 

(lui Bowl) 

Tu eşti 

În trustul conopidei, procuristul 
Lui Sheet? 

BOWL 

Am fost. Fost procurist, patroane. 
Pân-mai acum o săptămână, până 
Ce javră... 

GIRI 

Nici chiar izul conopidei 

Nu suferă... 

BOWL 

De Dogsborough... 

UI 

(repede) 


HOT = 


Ce e 

Cu Dogsborough? 

ROMA 

Ce legături ai tu 

Cu Dogsborough? 

GIRI 

Păi, de-aia l-am şi adus. 

BOWL 

EI, Dogsborough, mi-a făcut vânt. 
ROMA 

Din casa 

Lui Sheet? 

BOWL 

Nu. Din a lui. Că din septembrie 

Îi aparţine. 

ROMA 

Ce? 

GIRI 

Casa lui Sheet — 

Acesta-i Dogsborough. Bowl a fost martor 
Când Butcher, de la trustul conopidei, 
I-a oferit bătrânului, lui însuși, 
Pachetul cu acţiuni. 

UI 

Şi? 

BOWL 

Şi-i o cruntă 

Ruşine... 

GIRI 

Nu observi, patroane? 

BOWL 

... ca Dogsborough să obțină împrumutul 
Cel gras, cerut de trustul conopidei... 
GIRI 

... ŞI în ascuns să stea ca parte-n trust! 
UI 

(începe să Întrezărească ceva) 

Aceasta-i mită! Dumnezeule! 

Păi, Dogsborough îmi are unt pe creştet. 
BOWL 

A mers spre conopidă împrumutul, 

Dar obţinut a fost prin mijlocirea 

Casei de şlepuri. Deci, prin mine. Şi 

De fapt, eu pentru Dogsborough am semnat, 
Nu pentru Sheet, cum minte aparenţa. 
GIRI 

Zi că nu-i o senzaţie! Dogsborough! 
Această veche firmă ruginită! 

Această prea din plin răspunzătoare 

Şi prea cinstită strângere de mână. 
Moşneagu-impermeabil la corupţie. 
BOWL 

Ce-am să i-o coc! Să-mi facă mie vânt 
Că am fraudat, când el... Ce javră! 
ROMA 

Lasă! 

Mai sunt, alăturea de tine şi alții 

Ce spumegă de ascultă aşa ceva. 

Tu ce zici, Ui? 

UI 

(spre Bowl) 

Jură? 

GIRI 

Sigur. 

UI 

(se deschide mare) 

Să nu-l pierdeţi din ochi! Hai, vino, Roma! 
Acum abia-mi miroase a afaceri! 

(Iese repede, urmat de Ernesto Roma și de oamenii de pază.) 
GIRI 

(îl bate pe Bowl pe umăr) 

Măi Bowl, ai pus, îmi pare, în mișcare 

O roată care... 

BOWL 

Bun. Dar comisionul... 

GIRI 

N-ai nicio grijă! Îmi cunosc patronul. 

(Apare o inscripţie: În toamna lui 1932, partidul şi armata personală 


a lui Adolf Hitler sunt gata să dea faliment financiar Și sunt amenințate 


de o rapidă destrămare. Disperat, Hitler se străduiește să vină la putere. 


Cu toate acestea, multă vreme, nu reușește să ajungă a vorbi cu 
Hindenburg.) 


5. 

Conacul lui Dogsborough. Dogsborough și fiul său. 
DOGSBOROUGH 

Nu trebuia să accept conacul ăsta. 

Că am primit aproape în dar pachetul, 
Nu-i atacabil. 

TÂNĂRUL DOGSBOROUGH 

Absolut nu. 

DOGSBOROUGH 

Că am 

Umblat după împrumut, fiindcă am simţit 
Pe pielea mea, cum se destramă-n lipsuri 
O înfloritoare branșă comercială, 

Nu poate fi nejust. Dar faptul că am 
Primit conacul ăsta, în credinţa 

Că ar trage vreun folos casa de şlepuri, 
În timp ce insistam pentru-mprumut, 

Şi astfel că pe ascuns am acţionat 

În propriu-mi interes, a fost greşit. 
TÂNĂRUL DOGSBOROUGH 

Da, tată. 

DOGSBOROUGH 

Iar pachetul ăsta a fost 

Ca peştele sărat ce-l vâră gratis 

Un cârciumar clientului, în coş, 


SBO 


Pentru ca, potolindu-și ieftin foamea, 

Să-i fie sete până cade criță. 

(Pauză. ) 

Ancheta cu privire la depouri 

Nu-mi place. Împrumutu-i consumat — 

S-au înfruptat din el şi Clark, şi Butcher, 

Şi Flake, şi Caruther. Şi, din păcate, 

M-am înfruptat şi eu. Da' niciun funt de 

Ciment nu-i cumpărat! Un lucru-i bun doar: 

Că i-am făcut lui Sheet hatârul, şi 

N-am pus să bată toba la încheierea 

Tranzacţiei. Încât nu ştie nimeni 

Că am ceva cu casa aia de șlepuri. 

UN SERVITOR 

(întră) 

Vă sună de la trustul conopidei. 

E domnul Butcher. 

DOGSBOROUGH 

Du-te tu, băiete! 

(Tânărul Dogsborough iese cu servitorul. Din depărtare se aud clopo- 
te bătând.) 

Ce-ar mai putea să vrea şi Butcher ăsta? 

(Privind pe fereastră afară.) 

M-au răpit plopii la moşia asta. 

Şi faţa lucie-a apei ca argintul 

'Nainte de a deveni monetă. 

Şi că în aer nu duhneşte izul 

Acrit de bere mult stătută. Brazii 

Şi ei încântă ochii, mai ales 

Cu vârfurile lor. E un verde cenușiu 

Şi prăfuit. Şi-aceste trunchiuri care, 

Ca pielea de vițel se foloseau 

Pe vremuri, la butoaie, drept cana. 

Dar plopii au fost hotărâtori. Da, plopii. 

Azi e duminică. Hm! Şi ce paşnic 

Ar răsuna bătaia clopotelor 


Sf 


De n-ar fi în lume atâta răutate. 
Ce-ar mai putea, duminică, să vrea 
Şi Butcher ăsta? Nu. Nu trebuia 
Conacul să ac... 

TÂNĂRUL DOGSBOROUGH 
Tată, Butcher zice 

Că azi noapte s-a cerut la primărie 
Să se verifice în docuri starea 
Depourilor trustului. Ce-i? Ce 

Te doare, tată? 

DOGSBOROUGH 

Camforul! 

TÂNĂRUL DOGSBOROUGH 
Poftim. 

DOGSBOROUGH 

Şi ce vrea Butcher? 

TÂNĂRUL DOGSBOROUGH 
Vrea să vină aici. 
DOGSBOROUGH 

Aici? Eu nu-l primesc. Nu mă simt bine 
Cu inima. 

(Se ridică. Măreţ.) 

Eu n-am nimic de-a face 

Cu treaba asta. Am mers şaizeci de ani 
Pe drumul drept. O ştie tot orașul 
În şoalda lor eu n-am niciun amestec. 
TÂNĂRUL DOGSBOROUGH 

Da, tată. Ţi-e mai bine? 
SERVITORUL 

(întră) 

Un domn Ui 

E-n hol. Şi... 

DOGSBOROUGH 

Gangsterul! 

SERVITORUL 

Da. l-am văzut 

Portretu-n ziare. Zice că domnul Clark 
Din trustul conopidei l-a trimis. 
DOGSBOROUGH 

Să-l dai afară! Cine l-a trimis? Clark? 
Ce dracu'! Îmi atârnă acuma gangsteri 
De gât? Vreau să-l... 

(Intră Arturo Ui și Ernesto Roma.) 
UI 

Domn' Dogsborough. 
DOGSBOROUGH 

Afară! 

ROMA 

Ho, ho! Mai copăcel! Fără pripeală. 
Azi e duminică. Nu? 
DOGSBOROUGH 

Am zis: afară! 

TÂNĂRUL DOGSBOROUGH 

Tata a zis: afară! 

ROMA 

S-o mai zică 

Şi-a doua oară: tot n-ar fi ceva nou. 
UI 

(nemișcat) 

Domn' Dogsborough. 
DOGSBOROUGH 

Sun servitorii! Cheamă 

Poliţia! 

ROMA 

Rămâi pe loc, copile! 

Că afară sunt nişte băieţi, şi poate 

Să nu te prea-nţeleagă! 
DOGSBOROUGH 

Aşa. Cu forţa. 

ROMA 

O, nu cu forța — amice! Doar un pic de emfază. 
(Tăcere. ) 


Pc ic 


UI 

Domn! Dogsborough. Nu mă cunoaşteţi, ştiu. 
Sau, ce-i mai rău, mă ştiţi din auzite. 
Domn! Dogsborough, aveţi în faţă un om 
Rău cunoscut. Mi-am început cariera, 
Venind din Bronx ca un şomer de rând 
În ăst oraş, acuma-s paişpe ani. 

Nu pot să spun că n-am avut izbânzi. 
Aveam şapte băieţi săraci în juru-mi, 
Dar hotărâți ca mine a-şi rupe halca 
Din orice vită a Domnului prea sfântul. 
Ei, bine, acu-s treizeci. Vor fi mai mulți. 
Veţi întreba: ce vrea Ui de la mine? 

Nu mult. Atât: să mă cunoască lumea 
Aşa cum sunt. Să nu mai fiu privit 
Drept cavaler de industrie, aventurier 
Sau cine ştie ce. 

(îşi drege glasul.) 

Măcar de ochii 

Poliţiei, pe care o stimez 

Dintotdeauna. De aceea vin 

În faţa dumneavoastră şi vă rog 

— Şi vreau să ştiţi, eu nu rog cu plăcere — 
Să puneţi în favoarea mea, de-i cazul, 

O vorbuliță la poliţie. 
DOGSBOROUGH 

(neîncrezător) 

Adică, 

Să garantez eu pentru dumneata? 

UI 

De-i cazul. Asta va depinde numai 

De felul cum ieşim la socoteală 

Cu negustorii de legume. 
DOGSBOROUGH 

Dar ce 

Caţi dumneata-n negoţul de legume? 

UI 

lată-ne ajunşi. Sunt hotărât să-l apăr 
De orice încălcări. Dacă-i nevoie, 

Cu forţa chiar. 

DOGSBOROUGH 

Dar după câte ştiu, 

Nu-l ameninţă deocamdată nimeni. 
UI 

Deocamdată, nu. Să zicem. Dar eu 
Văd mai departe. Şi-ntreb: câtă vreme? 
Da, câtă vreme, într-un oraș ca acesta, 
Cu o poliţie leneşă, coruptă, 

Va fi în stare precupeţul nostru, 
Netulburat, să-şi vândă marfa? Oare 
Biata-i gheretă nu va fi distrusă 

Chiar mâine de o mână scelerată 

Ce va prăda şi casa lui de bani? 

N-ar prefera el, încă azi, să ştie 

Că-n schimbul unui fleac de compensație, 
Negoţu-i stă sub un puternic scut? 
DOGSBOROUGH 

Eu cred că: nu. 

UI 

Aceasta-ar însemna 

Că nu-şi cunoaşte interesul. Se 

Prea poate. Micul precupeţ, zelos 

Dar mărginit, ades cinstit dar rar 
Departe văzător. are nevoie 

De o mână tare să-l conducă. Din 
Păcate, dânsul nu cunoaşte nicio 
Răspundere față de trust, deşi 

S-ar cuveni atât să-i mulţumească. 
Şi-aici, domnule Dogsborough, se-arată 
Misiunea mea îndreptăţită. Căci 

Şi trustul cată azi a fi apărat. 

În lături cu rău-platnicii! Plăteşte, 

Ori îți închizi taraba! Or fi câțiva 

Mai slabi, să cadă ruinaţi. Asta 

E-o lege-a naturii! Mai pe scurt: 

Şi trustul conopidei îmi duce lipsa. 
DOGSBOROUGH 

Ce-am eu cu trustul conopidei? Cred 
Că ai greşit adresa, omule, 

Cu interesantul dumitale plan. 

UI 

Să lăsăm asta acum. Ştiţi ce-au nevoie 
În trust? De nişte pumni! De cei treizeci 
De tineri hotărâți, conduși de mine. 
DOGSBOROUGH 

Eu nu ştiu dacă trustu-ar vrea în loc de 
Maşini de scris, să aibă tunuri Thompson. 
Doar nu-s din trust. 

UI 

Om mai vorbi noi de asta. 

Veţi zice: bine, treizeci de bărbaţi 

Vor circula prin trust, încolo-ncoace, 
Cu arma-n mâini. Dar cine ni-i chezaşul 
Că n-om păţi noi înşine ceva? 
Răspunsu-i simplu: — Are puterea cel 
Care plăteşte. Iar cel ce-mparte 

Banii de lefuri sunteţi dumneavoastră. 
Eu să vă stau vreodată împotrivă? 

Nu. Niciodată. Chiar de-aş voi-o 

Şi chiar de nu v-aş preţui precât 

Vă preţuiesc. Vă dau cuvântul meu! 

În fond ce-s eu? Şi câţi îmi sunt ciracii? 
Ştiţi oare că din ei, câţiva mai că 

M-au părăsit? Azi mai sunt douăzeci! 
De-or mai fi douăzeci! Salvaţi-mă, 

De nu, sunt la pământ. Sunteţi dator 
Ca om, să m-apăraţi de duşmani și 

— O spun cum e — chiar de ciracii mei. 

E-n joc o operă de paişpe ani. 

La om, în dumneavoastră fac apel! 
DOGSBOROUGH 

Ascultă atunci ce va să facă omul 

Din mine: chem poliţia! 

UI 

Aţi zis: poliţia? 

DOGSBOROUGH 

Poliţia, da. 

UI 

Să-nsemne asta că vă 

Codiţi să mă-ajutaţi ca om? 

(Urlă) 

Atunci 

O cer tâlharului din dumneavoastră! 
Căci asta sunteţi! Vă voi compromite! 
Că am dovezi! Sunteţi amestecat în 
Scandalul cu depourile din docuri, 

Ce stă să izbucnească! Casa lui Sheet. 
Cu şlepuri, sunteţi dumneavoastră. Vă 
Previn! Să nu mă-mpingeţi prea departe! 
Ancheta a fost hotărâtă! 
DOGSBOROUGH 

(foarte palid) 

Ea nu 

Va avea loc. Amicii mei... 

UI 

S-au dus. 

Ieri ați avut amici. Astăzi, niciunul. 
Dar mâine, veţi avea, în schimb, duşmani. 
De-i cineva să vă salveze-s eu! 

Arturo Ui! Eu! 

DOGSBOROUGH 

N-o să aibă loc 

Ancheta. Nimeni nu o să-mi facă asta. 
Am părul alb... 


Eeyan 


UI 

Dar în afar' de păr, 

Nimic nu-i alb la dumneavoastră, 
Dogsborough! 

Măi omule! 

(Încearcă să-i ia mâna) 

Aibi minte! Judecă! 

Lăsaţi-vă salvat! O vorbă doar 

Să-mi spuneţi, şi oricine ar fi îl dobor, 
De-ar cuteza, măcar de un fir de păr 
De-al dumneavoastră să se atingă. 
Vă rog, numai o dată, Dogsborough, 
O dată daţi-mi ajutor. Acum! 

Nu pot să mai dau ochii cu băieții 
De nu mă înţeleg cu dumneavoastră. 
(Plânge. ) 

DOGSBOROUGH 

Nu. Niciodată! Să ştiu de bine că 

Se alege praf şi pulbere din mine, 
Cu dumneata nu intru-n cârdăşie! 
UI 

S-a zis cu mine. Ştiu. Am patruzeci 
De ani. Şi ce sunt? Un nimica! Trebuie 
Să îmi întindeţi mâna! 
DOGSBOROUGH 

Niciodată! 

UI 

Băgați de seamă! Am să vă fărâm! 
DOGSBOROUGH 

Atât timp însă cât oi fi în viață 

N-ai să ajungi să-ți vezi potlogăria 
Cu zarzavaturi împlinită. 

UI 

(cu demnitate) 

Bine, 

Domn' Dogsborough. Am patruzeci de ani 

Şi dumneavoastră optzeci. Ei, bun e cerul, 
Am să vă supraviețuiesc. Și ştiu 

Că în negoţul de legume tot voi 
Pătrunde. 

DOGSBOROUGH 

Niciodată. 

UI 

Roma, hai 

Plecăm. 

(Se pleacă ceremonios și părăseşte cu Ernesto Roma încăperea.) 
DOGSBOROUGH 

O, aer! Ce mai bot! Ce bot! 

Nu, n-ar fi trebuit să accept conacul! 
Dar numai asta n-or să îndrăznească 
Să cerceteze! Ar fi totul pierdut! 

Nu, nu. Aceasta n-or să îndrăznească. 
SERVITORUL 

(întră) 

Goodwill şi Gaffles din administraţia 
Comunei! 

(Intră Goodwill şi Gartles. ) 
GOODWILL 

Hallo, Dogsborough! 
DOGSBOROUGH 

Hallo, Goodwill 

Şi Gaffles. Ce veşti noi? 

GOODWILL 

Cam nu prea bune 

Mă tem. N-a fost cumva Arturo Ui 
Cel ce-a trecut pe lângă noi în hol? 
DOGSBOROUGH 

(râzând silit) 

Da, în persoană. Nu-i chiar o podoabă 
Într-un conac. 

GOODWILL 

Nu. Nu-i chiar o podoabă! 

Şi-aşa, ne-a-mpins un vânt nu tocmai bun la tine. 

E vorba despre trustul conopidei 

Şi împrumutul lui pentru depouri. 

DOGSBOROUGH 

(scrobit) 

Cu împrumutul. Ce-i cu el? 

GAFFLES 

Ei, ieri 

La primărie, au fost câțiva de-au zis 

Că împrumutu-i — nu te mânia — 

Cam dubios. 

DOGSBOROUGH 

Cam dubios... 

GOODWILL 

N-ai grijă! Majoritatea a fost indignată. Mă mir că n-am ajuns la pă- 
ruială. 

GAFFLES 

„Cum! Dubios ce face Dogsborough?" 

Se tot striga. „Atunci te pomeneşti, 

Şi biblia-i dubioasă" Apoi, să fi 

Văzut cum te cinstiră, Dogsborough! 

Prietenii au pretins pe loc ancheta. 

Văzând atâta încredere în tine, 

Au cam căzut pe bec ici-colo, unii. 

Şi n-au mai vrut măcar s-audă de asta. 

Majoritatea însă — arzând, să nu 

Îţi vadă numele atins nici chiar 

De boarea unei suspiciuni, striga: 

„El, Dogsborough, nu-i doar un nume, şi 

Nu-i doar un om, ci o întreagă instituţie." 

Şi-aşa, urlând, s-a obţinut ancheta. 

DOGSBOROUGH 

Ancheta. 

GOODWILL 

O conduce O'Casey pentru 

Comună. Cei din trustul conopidei 

Zic însă că împrumutu-a fost vărsat 

Direct casei de şlepuri Sheet, contractele 

Cu diferite firme constructoare 

Urmând de casa Sheet a fi încheiate. 

DOGSBOROUGH 

De casa Sheet. 

GOODWILL 

Cel mai bun lucru ar fi 

Să-nsărcinezi tu însuţi pe un om, 

De bună reputaţie şi neutru, 

În care ai tu încredere şi care 

Să-ncerce a descurca aceste ițe 

Întunecate. 

DOGSBOROUGH 

Sigur. 

GAFFLES 

Bun. Aşa 

E-n regulă. Şi-acu, hai de ne-arată 

Faimoasa-ţi reşedinţă, Dogsborough. 

S-avem ce povesti! 

DOGSBOROUGH 

Da. 

GOODWILL 

Linişte 

Şi toaca! Tot ce-ţi poţi dori! 

GAFFLES 

(râzând) 

Şi-ncolo 

Cu orice depou! 

DOGSBOROUGH 

Un om! Va fi acolo! 

(Ies toți, încet, afară. ) 

(Apare o inscripție: în ianuarie 1930, președintele Reichului, 
Hindenburg, refuză în câteva rânduri să dea lui Hitler postul de cance- 
lar al Reichului. Între acestea are a se teme de apropierea amenințătoare 
a scandalului legat de ancheta privitoare la așa-zisul „ajutor răsăritean... 


E ES 


Pe deasupra, el mai încasase banii statului pentru moșia Neudeck ce-i 
fusese dată în dar, și pe care-i deturnase. ) 


6. 

Primăria. Butcher, Flake, Clark, Mulberry, Caruther. În fața lor, lân- 
gä Dogsborough — alb ca varul — O'Casey, Gaftles şi Goodwill. Presa. 

BUTCHER 

(încet) 

Cam zăboveşte. 

MULBERRY 

Va veni cu Sheet. 

Nu s-or fi înţeles. Întreaga noapte 

Cred c-au tratat. Sheet trebuie să-afirme 

Că mai posedă casa. 

CARUTHER 

Nu-l aşteaptă 

Pe Sheet plăcinte calde aici, de vine 

Să ne arate că-i el ticălosul. 

FLAKE 

Sheet n-o să se-nvoiască. 

CLARK 

Trebuie. 

FLAKE 

De ce să ia asupra lui cinci ani 

De pușcărie? 

CLARK 

Pentru un teanc de bani 

Şi pentru Mabel Sheet, cu luxul ei. Mai e 

Nebun şi astăzi după dânsa. Ai 

Să vezi că se-nvoieşte. Puşcărie, 

N-ai grijă, n-o să vadă. Dogsborough 

Va aranja el asta. 

(Se aud țipând vânzătorii de ziare. Un reporter intră Cu o foaie.) 

GAFFLES 

Sheet e mort 

A fost găsit mort. Avea 

În vestă un bilet de drum spre Frisco. 
BUTCHER 

Sheet mort? 

O'CASEY 

(citește) 

Ucis. 

MULBERRY 

O! 

FLAKE 

(încet) 

Vezi? Nu s-a-nvoit. 

GAFFLES 

Ce-i, Dogsborough? Ce e? Ţi-e rău? 
DOGSBOROUGH 

(în silă) 

Nu. Trece. 

O'CASEY 

Moartea lui Sheet... 

CLARK 

Neaşteptata moarte 

A lui Sheet, bietul, este-aproape o cange 
Înfiptă în anchetă... 

O'CASEY 

Da, desigur: 

Ce e neaşteptat îți vine adesea 

Pe aşteptate. Adeseori aştepţi 

Ceva neaşteptat. Așa e-n viață. 

Cu gând curat mă aflu-n faţa voastră 
Şi sper, la întrebările ce-oi pune, 

Să nu fiţi nevoiţi a mă trimite 

La Sheet, după răspuns. Căci de azi-noapte 
Sheet a muţit, cum văd în foaia asta. 
MULBERRY 

Cum? În definitiv, aţi acordat 

Casei de şlepuri împrumutul, nu? 
O'CASEY 

Aşa-i. Dar: cine e casa de şlepuri? 
FLAKE 

(încet) 

Nostimă chestie. Asta o să mai scoată 
Ceva din mânecă. 

CLARK 

(la fel) 

Ce să mai scoată? 

O'CASEY 

Ce, Dogsborough? Ţi-e rău? Ori aeru-i 
Închis? 

(Celorialţi) 

Vreau doar să spun că s-ar putea 
Bârfi: că Sheet e nevoit acum, 

Odată cu lopeţile de lut, 

Să ia asupră-și şi beleaua asta 
De-aici. Presimt... 

CLARK 

Eu zic, O'Casey, că 

Mai bine-ar fi să nu presimţi prea multe. 
Sunt doar la noi legi împotriva bârfii. 
MULBERRY 

Ce vă-ncurcaţi în vorbe? Am auzit 
Că Dogsborough a însărcinat un om 
Să desluşească toate. Să aşteptăm 

Să vină omul! 

O'CASEY 

Văd că zăboveşte. 

Şi dacă vine, sper să ne vorbească 

Nu numai despre Sheet. 

FLAKE 

Sperăm să spună 

Ce e, nu altceva. 

O'CASEY 

E deci, un om 

De onoare? N-ar fi rău. Totu-ar putea 

Fi lămurit, căci Sheet s-a stins abia 
Azi-noapte. Bine. Vreau să sper 
(lui Dogsborough) că-i om 

De omenie omul ce-ai ales. 
CLARK 

(tăios) 

E-acela care e. Îţi place? Uite-l. 
(Intră Arturo Ui și Ernesto, însoțiți de oameni de pază.) 
UI 

Hallo, Clark! Hallo, Dogsborough! Hallo! 
CLARK 

Hallo, Ui! 

UI 

Ei, ce vor să le comunic? 

O'CASEY 

(lui Dogsborough) 

Ăsta ţi-e omul? 

CLARK 

Da. Şi ce? Nu-i bun? 

GOODWILL 

Păi, Dogsborough... 

O'CASEY 

(presei, care dă semne de neliniște) 
Tăcere! 

UN REPORTER 

Asta-i Ui! 

(Râsete. O'Casey face liniște. Apoi măsoară pe oamenii de pază.) 
O'CASEY 

Aceştia ce-s? 

UI 

Prieteni. 

O'CASEY 

(lui Roma) 

Dumneata? 

UI 

E procuristul meu, Ernesto Roma. 

GAFFLES 

Stop. Spune, Dogsborough, s-o luăm de bună? 
(Dogsborough tace.) 

O'CASEY 

Deci, după cum ne lasă să-nţelegem 
Tăcerea grăitoare a domnului 
Dogsborough, dumneata, domnule Ui, 
Deţii încrederea domniei-sale 

Şi ne-o soliciți pe a noastră. Bine. 
La cine-s, aşadar, contractele? 

UI 

Contracte? Ce fel de contracte? 
CLARK 

(în timp ce O'Casey se uită la Goodwill) 
Cele 

Ce pare a fi încheiat casa de șlepuri 
Cu anumite firme constructoare 
Pentru a zidi depourile-n docuri. 
UI 

Habar n-am de contracte. 
O'CASEY 

Nu? 

CLARK 

Socoţi 

Că nici nu sunt? 

O'CASEY 

(repede) 

Cu Sheet ai stat de vorbă? 

UI 

(dând din cap) 

Nu. 

CLARK 

A, nici n-ai vorbit cu Sheet? 

UI 

(cu patos) 

Cel ce 

Susţine c-am vorbit cu Sheet, vă minte. 
O'CASEY 

Credeam că ai studiat chestiunea, Ui, 
Cum ţi-a cerut-o Dogsborough. 

UI 

Păi, asta 

Am şi făcut. 

O'CASEY 

Şi a dat roade studiul? 

UI 

Desigur. Nu a fost uşor să dau 

De adevăr. lar adevăru-acesta 

Nu-i prea plăcut. Când domnul Dogsborough 
M-a invitat s-aduc lumină şi — 

În interesu-oraşului — să aflu 

Ce s-a ales din banii astei comune, 
Strânşi din paraua noastră de contribuabili 
Şi-ncredinţaţi apoi casei de şlepuri, 

A trebuit cu groază să constat 

C-au fost sfeterisiți. E punctul unu. 

Ei, cine-anume i-a sfeterisit? 

E punctul doi. Am cercetat şi asta, 

Iar vinovatul, din păcate... 

O'CASEY 

Cine-i? 

UI 

Sheet. 

O'CASEY 

Vai! Tăcutul Sheet, cu care n-ai vorbit? 
UI 

Ce vă uitaţi aşa? Îl cheamă Sheet 

Pe vinovat. 

CLARK 

Păi, Sheet e mort. Nu ştii? 

UI 

E mort? Am fost la Cicero azi+noapte. 

De-aia nu ştiu. Am fost cu Roma. 

(Pauză. ) 

ROMA 

Ştii că are haz? Ce credeţi, e o-ntâmplare 
Că toc...? 

UI 

Nu-i întâmplare, domnii mei. 

Căci sinuciderea lui Sheet e urmarea 
Crimei lui Sheet. E o monstruozitate! 
O'CASEY 

Atât: că n-a fost sinucidere. 

UI 

Dar ce? Fireşte, azi-noapte am fost cu Roma 
La Cicero, şi nu ştim, deci, nimic. 

Un lucru însă ştiu şi-mi este clar: 

Că Sheet, un om de onoare-n aparență, 
A fost un gangster. 

O'CASEY 

Înţeleg, Ui. Nu ştii 

Niciun cuvânt prea dur pentru acest Sheet, 
Căruia astă-noapte, altceva 

I-a fost prea dur. Tu ce zici, Dogsborough? 
DOGSBOROUGH 

Eu? 

BUTCHER 

(tăios) 

Ce-i cu Dogsborough? 

O'CASEY 

Aceasta e: 

Cum înţeleg pe domnul Ui — şi cred 

Că-l înțeleg prea bine — a fost o casă 

De şlepuri care a obţinut bănetul 

Şi l-a defraudat. Se pune acum 

O întrebare doar: cine e casa? 

Aud că-i zice Sheet. Dar ce-i un nume? 
Noi vrem să ştim cui i-a aparţinut, 

Nu cum o cheamă. Aparținea lui Sheet chiar? 
Sheet, fără-ndoială, că ne-ar spune-o. 
Dar Sheet, în ce-l priveşte, tace mâlc 
Din clipa-n care domnul Ui a fost 

La Cicero. Nu-i oare cu putinţă 

Ca totuși să fi fost alt proprietar, 
Atunci când s-a comis înşelăciunea? 
Tu ce zici, Dogsborough? 
DOGSBOROUGH 

Eu? 

O'CASEY 

Da. Se poate 

Să fi fost tu-n birou la Sheet, când tocmai 
Se — hai să zicem — nu se-ncheia 
Acolo, vreun contract? 

GOODWILL 

O'Casey! 

GAFFLES 

(lui O'Casey) 

Cum, 

Dogsborough? Ce-ţi trece prin minte? 
DOGSBOROUGH 

Eu... 

O'CASEY 

Şi mai-nainte, la consiliu, când 

Ne povesteai că o duce greu negoţul 
Cu conopidă, şi că ar trebui 

Să i se acorde un împrumut, vorbeai 
Din proprie experiență? 

BUTCHER 

Ce e asta? 

Ori nu vedeţi că omului i-e rău? 
CARUTHER 

Un om bătrân! 

FLAKE 

Măcar părul lui alb 

S-ar cuveni să vă deschidă ochii 
Că-n el nimica rău nu poate zace. 
ROMA 

Eu zic: dovezi! 

O'CASEY 

Iar cât despre dovezi... 

UI 

Vă rog tăcere! Ordine, prieteni! 
GAFFLES 

(tare) 

Vorbeşte, pentru Dumnezeu, Dogsborough! 
UN OM DE PAZĂ 

(urlă brusc) 

Şeful vrea linişte! Tăcere! 

UI 

Dacă-mi 

Îngăduiți să spun ce simt acum, 

În clipa asta — ruşinoasă clipă: 

E insultat un om bătrân şi-n juru-i 
Prietenii lui tac — atunci aflaţi: 
Mă-ncred, domnule Dogsborough, în cinstea 
Domniei-voastre. Așa arată chipul 
Vinovăţiei — vă-ntreb? Ăştia-s ochii 
Unui bărbat ce umblă să înşele? 
Ori, ce e alb nu mai e alb aici? 

lar negrul încetează-a mai fi negru? 
Rău am ajuns, de am ajuns aici. 
CLARK 

Să-nvinuieşti un om imaculat, 

De mituire? 

O'CASEY 

Ba mai mult: de fraudă! 

Căci eu susțin că prea cețoasa casă 
De care-am auzit atâtea rele 

Pe când era lui Sheet atribuită, 
Aparţinea de fapt lui Dogsborough 

În vremea împrumutului. 

MULBERRY 

Minciună! 

GAFFLES 

Dau capul pentru Dogsborough! O, cheamă 

Întreg oraşul! Şi găseşte unul 

Măcar, care să-l ponegrească! 

UN REPORTER 

(altuia, care tocmai a intrat) 

Tocmai 

E Dogsborough acuzat. 

CELĂLALT REPORTER 

Dogsborough, zici? 

De ce nu Abraham Lincoln? 

MULBERRY şi FLAKE 

Martori, martori! 

O'CASEY 

A, martori? Martori vreţi? Fi, Smith, cum stăm 

Cu martorul? E aici? Văd c-a venit. 

(Unul din oamenii lui a trecut la ușă şi i-a făcut un semn. Toți au pri- 
virile ațintite spre ușă. O scurtă pauză. Apoi se aud împușcături ȘI zgo- 
mot. Mare neliniște. Reporterii fug afară.) 

REPORTERII 

(În faţa porţii. Cu o mitralieră.) 

— Cum se numeşte, O'Casey, martorul? 

— E lată. — Hallo, Ui! 

O'CASEY 

(mergând spre ușă) 

Bowl. 

(Strigă afară.) 

Înăuntru! 

OAMENII DIN TRUSTUL CONOPIDEI 

Ce s-a-ntâmplat? — L-au împușcat pe unul 

Pe scară. — Fi, drăcie! 

BUTCHER 

(lui Ui) 

Ui, mai mult 

Scandal? Ne-am despărţit, să ştii, de-o fi 
Să se întâmple... 

UI 

Cum? 

O'CASEY 

Aici, 'năuntru! 

(Câțiva polițiști aduc un corp înăuntru.) 
E Bowl. Mi-e tare teamă, domnii mei, 
Că martorul meu nu mai e în stare 

Să fie interogat. 

(Iese repede. Politistii au așezat cadavrul lui Bowl într-un colt.) 
DOGSBOROUGH 

Hai, Gaffles, ia-mă 


De aici. 
(Gafiles iese, trecând pe lângă el fără a-i răspunde.) 
UI 


(cu mâna întinsă spre Dogsborough) 

Te felicit, Dogsborough! — Îmi place 

Să fie totul clar. Oricum aș face. 

(Apare o inscripție. Când cancelarul Reichului, generalul Schleicher, 
a ameninţat că va da pe faţă fraudele comise cu banii destinaţi „ajutoru- 
lui răsăritean", precum și deturnarea impozitelor, Hindenburg a predat 
la 30 ianuarie 1933 lui Hitler puterea. Ancheta întreprinsă a fost anula- 
tă.) 


7. 

Mammoth-Hotel. Suita lui UI. Doi oameni de pază aduc în fața lui Ui 
un actor zdrențăros. În fund, Givola. 

PRIMUL OM DE PAZĂ 

E un actor, patroane. Nu-i înarmat. 

AL DOILEA OM DE PAZĂ 

E şi prea pe geantă să-şi ia un browning. Da-i sătul, că poate declama, 
acolo, la cârciumă când sunt sătui clienţii. E un clasicanist. 

UI 

Bine. Ascultă şefule: mi s-a dat a înțelege că felul meu de a vorbi ar 

lăsa de dorit. Dar n-o să am încotro, o să vină o ocazie ori alta, mai ales 
când s-o lăsa cu politică, şi o să trebuie să zic o vorbă, două, ca să-mi ex- 
pun părerile. De-aia vreau să iau nişte lecţii. Şi de ţinută. 

ACTORUL 

Da, cum să nu. 

Ul 

Veniţi cu oglinda! 

(Un om din pază aduce și aşază în fată o mare oglindă de toaletă.) 

Întâi de toate, mersul. Vouă, cum vă e mersul, acolo-n teatru sau la 
operă? 

ACTORUL 

Vă înţeleg. Vă gândiţi la stilul cel mare. luliu Cezar, Hamlet, Romeo, 
piesele lui Shakespeare. Aţi dat, domnule Ui, de omul potrivit. Zece mi- 
nute, şi bătrânul Mahonney vă învaţă demara clasică. În faţa dumnea- 
voastră, domnilor, stă un caz tragic. Sunt o ruină din cauza lui 
Shakespeare. Poet englez. Aș fi putut să joc astăzi pe Broadway, de n-ar 
exista Shakespeare. Asta-i: tragedia unui caracter. „Nu juca Shakespeare, 
Mahonney, când joci Ibsen! Uită-te, domnule, la calendar! Suntem în 
1912" — „Arta, domnule, nu cunoaşte calendar!" zic eu, „eu fac artă!" Ei, 
ce să-i faci? 

GIVOLA 

Mi se pare, patroane, că ai căzut pe mâini proaste. E cam passé. 

UI 

O să vedem. la mişcă-te aşa, încolo-ncoace, ca la Shakespeare ăsta. 

(Actorul se mișcă încolo-ncoace. ) 

Bine! 

GIVOLA 

Doar n-ai să poţi să apari cu mersul ăsta în fața precupeţilor! E nefi- 
resc! 

UI 

Ce-i aia nefiresc? Nimeni nu e azi firesc. Când merg, vreau să se bage 
de seamă că merg. 

(Copiază mersul actorului.) 

ACTORUL 

Capul înapoi. 

(Ui dă capul înapoi.) 

Piciorul atinge podeaua mai întâi cu vârful. 

(Ui atinge podeaua, mai Întâi, cu vârful picioarelor.) 

Bine. Excelent. Aveţi un talent înnăscut. Numai cu braţele mai e ce- 
va. Cam ţepene. O clipă. Cel mai bine ar fi să le aşezaţi, așa laolaltă, în 
față, în dreptul părții ruşinoase. 

(Ui își pune mâinile, în timpul mersului, în fața sexului.) 

Nu-i rău. Neafectat şi totuși voit. Dar capul, mai înapoi. Aşa, cred, 
domnule Ui, că mersul e în ordine pentru scopurile dumneavoastră. Aţi 
mai dorit ceva? 

UI 

Cum să stau În fața lumii. 

GIVOLA 

Pune-ți doi vlăjgani tineri în spate şi ai să stai la perfecție. 

UI 

Prostie. Când stau vreau ca lumea să se uite nu la doi vlăjgani care- 
mi sunt în spate, ci la mine. Corectează-mă. 

(la o atitudine, cu braţele la piept.) 

ACTORUL 

Se poate şi aşa. Dar e comun. Dumneavoastră, domnule Ui, nu doriţi 
să arătaţi ca un bărbier oarecare. Încrucişaţi braţele astfel. 

(Îi pune braţele așa fel, unul peste celălalt, încât rămâne vizibil dosul 
palmelor, acestea fiind așezate pe braţul superior.) O schimbare mărun- 
tă, dar deosebirea e puternică. Comparaţi, domnule UI, în oglindă. 

(Ui probează noua ţinută a braţelor, în oglindă.) 

UI 

E bine. 

GIVOLA 

Şi de ce acestea? Numai 

Să fii pe plac gomoşilor din trust? 

UI 

Te cred că nu. Fireşte, e pentru omul 

De rând. De ce-ţi închipui tu, de pildă, 

Că Clark acesta de la trust se arată 

Atât de ţanțoş? Nu pentru-ai lui! 

Căci pentru cei de o seamă, îi ajunge 

Cât are-n bancă. Întocmai cum băieţii, 

Când este cazu-mi fac rost mie de 
Autoritatea cuvenită, Clark 

Se arată ţanţoş pentru lumea simplă. 
Aşa şi eu! 

GIVOLA 

Dar poate să se spună: 

Că nu prea pare natural. Sunt şi unii 
Mai dificili. 

UI 

Sunt şi din ăştia, sigur. 

Atât, că nu e vorba ce anume 
Gândeşte prea deşteptu-ori prea vicleanu'. 
Ci-i vorba cum îl vede pe stăpân 

Un om de rând. Destul! 

GIVOLA 

Oricum, stăpânul 

Expus ca-n galantar? N-ar fi, patroane, 
Mai bine să apară curajos 

Cu vânătăi la ochi, sumes la mâneci? 
UI 

Pentru asta-l am pe Dogsborough bătrânul. 
GIVOLA 

L-au cam trecut ceva sudori, îmi pare. 
Mai e înregistrată la „activ", 

Nu-i vorbă, această piesă de muzeu. 
Dar de expus, o cam expun cu greu. 
Probabil pentru că nu-i chiar aşa 

De veritabilă... 

Aşa se-ntâmplă cu biblia din casă, 

Pe care nimeni nu o mai deschide 

De când, în cerc intim, odată răsfoită 
Au dat, printre cinstitele vechi pagini, 
Peste o ploşniță uscată. Dar 

Fireşte, pentru trustul conopidei 

Mai poate fi destul de bună. 

UI 

Pe cine să-l respecţi, eu hotărăsc. 

GIVOLA 

Am înțeles patroane N-am nimic 

Cu Dogsborough! Mai poate fi util. 

Nici chiar la primărie nu-l doboară. 

C-ar fi prea mare crahul. 

UI 

Acum, şezutul. 

ACTORUL 

Cum se şade! Aceasta e, aş zice, partea cea mai grea, domnule Ui. 
Sunt oameni care ştiu să meargă, sunt oameni care ştiu să stea, dar un- 
de-s cei ce ştiu să şadă? Luaţi un scaun cu spetează, domnule Ui. Şi acum 
rezemați-vă. Mâinile pe coapse, paralel cu burta. Coatele, departe de 
corp. Cât timp puteţi şedea aşa, domnule Ui? 

UI 

Oricât de mult. 

ACTORUL 

Atunci, e totu-n ordine, domnule Ui. 

GIVOLA 

N-ar fi patroane rău ca moştenirea 

Lui Dogsborough s-o laşi scumpului Giri? 

El o brodeşte şi fără popor 

Cu popularitatea. De-i nevoie 

Se face vesel şi mi-ţi râde-n hohot 

Că se desprinde stucul din tavan. 

Şi chiar când nu-i nevoie. Bunăoară, 

Când tu, fecior al Bronxului, cum eşti 

Cu adevărat, vorbeşti despre cei şapte 

Şi hotărâți băieţi... 

UI 

Ei? Râde atunci? 

GIVOLA 

Că se desprinde stucul din tavan. Dar 

Lui să nu-i spui nimic, că iarăşi zice 

Că am pică pe el. Dezvaţă-l mai degrabă 

S-adune pălării. 

UI 

Ce pălării? 

GIVOLA 

Păi, pălăriile celor pe care 

Îi culcă cu pistolul. Pe deasupra, 

Să le şi porți în public. E scârbos! 

UI 

Eu nu strâng calului gonaş zăbala. 

Nu iau în seamă micite păcate 

Celor ce conlucrează lângă mine 

(Actorului. ) 

Să trecem la vorbire! Hai, recită-mi! 

ACTORUL 

Shakespeare. Nimic altceva. Cezar. Eroul antic. 

(Scoate o cărticică din buzunar.) 

Ce părere aveţi de cuvântarea lui Antoniu? În faţa sicriului lui Cezar. 
Împotriva lui Brutus. Conducător al asasinilor. Model de cuvântare pen- 
tru popor; foarte celebră. Am jucat pe Antoniu în 1908, la Zenith. Toc- 
mai ce vă trebuie, domnule Ui. 

(Ia atitudine şi recită, vers cu vers, cuvântarea lui Antoniu.) 

Prieteni, cetăţeni, romani, plecaţi urechea! 

(Ui îl îngână, urmărind din cărticică, îndreptat când și când de către 
actor, În fond, își păstrează însă glasul greoi și răgușit.) 

Cezar e mort. Eu am venit aici 

Pe Cezar să-l îngrop, nu să-l slăvesc. 

Ce-i rău, în fapta omului, trăieşte 

Şi după el. Ce-i bun, se-ngroapă adesea 

Cu dânsu-odată. Aşa-i cu Cezar! Brutus 

Prea vrednicul, v-a-ncredinţat azi: Cezar 

A fost un despot. E o greşeală cruntă 

Pe care crunt a şi plătit-o Cezar. 

UI 

(singur, mai departe) 

Venii aici, în fața raclei lui, 

Să vă vorbesc. Mi-a-ngăduit-o Brutus 

(Căci Brutus este un bărbat cinstit 


AIETE 


Cum sunt şi ceilalți toţi, bărbaţi cinstiţi.) 

Mi-a fost prieten, drept şi credincios. 

Dar, zice Brutus, Cezar a fost despot. 

Şi Brutus este un bărbat cinstit. 

A dus la Roma, mii de prizonieri 

Şi umpluse vistieria Romei cu 

Bănet strâns din răscumpărări. Să fie 

Aşa ceva, faptă de despot, oare? 

Ne-ndoios — omul sărac din Roma 

De i-ar fi spus-o — Cezar ar fi plâns. 

Despoţii au inima de piatră? Poate! 

Dar, după Brutus, Cezar a fost despot. 

Şi Brutus este un bărbat cinstit. 

Aţi fost de față când, la Lupercalii 

L-am îmbiat de trei ori cu coroana 

De rege, iar el a respins-o. Fost-a 

Aceasta, fapta unui despot? Nu? 

Dar Brutus zice că a fost un despot. 

Iar el e, sigur, un bărbat cinstit. 

Eu nu vorbesc ca să-l înfrunt pe Brutus. 

Ci sunt aici să spun ceea ce ştiu. 

Cândva l-aţi îndrăgit — şi-aveaţi temei! 

V-opreşte acuma vreun temei să-l plângeţi? 

(În timpul ultimelor versuri, coboară încet, cortina. Apare o inscrip- 
ție: După cum se spune, Hitler a luat lecţii de declamaţie și de ținută 
nobilă de la actorul provincial Bazil.) 


8. 

Biroul trustului conopidei. Arturo Ui, Ernesto Roma, Giuseppe 
Givola, Emanuele Giri și oameni de pază. O ceată de mici precupeţi sunt 
numai urechi la spusele lui UI. Pe estradă, lângă Ui, şade bolnav, bătrâ- 
nul Dogsborough. În fund, Clark. 

UI 

(urlând) 

Omor! Măcel! Bun plac! Şantaje! Jaf! 

În plină stradă, pocnete de puşcă! 

Bărbaţi ce-şi văd cuminţi de treaba lor 
Şi paşnici cetăţeni ce intră-n primărie 
S-aducă mărturii, ucişi în plină zi! 
Vă-ntreb: ce face-n faţa acestor fapte, 
Conducerea oraşului? Nimic. 

Ar trebui, mai ştii, ca oamenii cinstiți 
Să plănuiască afaceri tenebroase, 
Celor cinstiți să le ciuntească cinstea, 
Decât să intervină. 

GIVOLA 

Auziţi! 

UI 

Pe scurt domneşte haosul. Căci dacă 
Oricine poate face orice vrea 

Şi orişice-i inspiră egoismul, 

Înseamnă că se-nfruntă toţi cu toţii, 
Că, deci, ne stăpâneşte haosul. 

Când îmi ţin paşnic chioşcul cu verdeţuri 
Ori îmi conduc, să zicem, camionul 
Cu conopidă, ori mai ştiu eu ce, 

Şi-un altul dă năvală peste mine 

În chioșc: „Mâinile sus!" Sau trage-n roți 
Cu browningul, ca să rămân pe geantă, 
Nu poţi avea o viață liniştită. 

Dar dacă ştiu că oamenii-s aşa, 

Nu mieluşei blajini, sunt nevoit 

Să fac ceva, să nu mă năvălească 

Şi mâinile să nu-mi mai ţin, tot la 
Cheremul orişicărui, ridicate, 

Ci să le pot utiliza, să zicem, 

La număratul castraveţilor 

Sau ce mai ştiu eu. Căci acesta-i omul. 
De bună voie, omul n-o să pună 
Deoparte revolverul. Poate, fiindcă 

E mai frumos așa, ori poate, fiindcă 
Anume demagogi i-ar lăuda 

La primărie. Dacă nu-mpuşc eu, 
Împuşcă celălalt. E logic. Dar 

Ce-i de făcut atunci, vă-ntrebaţi. 

Am să vă spun. Da'ntâi de toate un lucru: 
Aşa ca până acuma, nu mai merge. 

Să stai, să lâncezeşti la casă și 

Să speri că o să fie odată bine 

Iar pe deasupra, între voi, să fiți 
Împrăştiaţi şi dezbinaţi şi fără 

O pază bună să vă ocrotească, 

Să staţi neputincioşi, de aceea, în fața 
Oricărui gangster, asta nu mai poate 

Să meargă. Avem nevoie în consecință, 
În primul rând de unitate. Al doilea: 

De jertfă. Cum? Parcă v-aud că ziceţi: 
Noi, jertfă? Pentru pază să dăm bani? 
Treizeci la sută, taxă de protecţie? 

Nu, nu; nu vrem. Ni-i banul prea aproape. 
De-am avea pază gratuit, mai va! 

Ei bine, scumpii mei zarzavagii, 

Nu-i chiar aşa de simplu. Pe de gratis 
Ai numai moartea. Orice altceva 

Te costă bani. Şi paza costă deci. 

Şi liniştea. Şi siguranţa ta. 

Şi pacea. Asta-i viaţa. Așa fiind 

Şi, pentru că în veci nu va fi altfel, 

Eu şi câțiva pe care îi vedeţi 

Aici de față — afară mai sunt şi alții — 
Am hotărât să vă-njghebăm noi paza. 
(Giri și Roma aplaudă. ) 

Ca să puteți vedea însă că totul 
Urmează a se face pe un temei 
Negustoresc, iată-l pe domnul Clark, 
Din firma Clark vânzări en gros, pe care 
Desigur îl cunoaşteţi foarte bine. 

(Roma îl trage pe Clark în față. Câţiva precupeți aplaudă. ) 

GIVOLA 

Îngăduiți în numele adunării, 

Să vă spun bun sosit, domnule Clark. 
Că trustul conopidei intervine 
Pentru ideea lui Arturo Ui 

Nu poate decât să vă onoreze. 

Vă mulţumim, domnule Clark. 
CLARK 

Noi cei 

Din trustul conopidei, doamnelor 

Şi domnii mei, vedem cu-ngrijorare. 
Cum tot mai anevoie vă desfaceţi 
Legumele. Se zice: sunt prea scumpe? 
De ce sunt scumpe? Fiindcă ambalatorii 
Şi-ncărcătorii şi şoferii noştri 

Cer şi tot cer mai mult. Aici e cazul 
Să ni se aducă ordinea pe care o 
Doreşte domnul Ui şi-ai lui prieteni. 
PRIMUL PRECUPEȚ 

Dar dacă omul simplu are venituri 
Mai mici şi tot mai mici, atuncea cine 
Ne cumpără legumele? 

UI 

Întrebarea 

E foarte îndreptăţită. Am să răspund: 
Pe muncitor, îţi place ori nu-ţi place, 
Din lumea noastră de-astăzi, nu-l mai poţi 
Exclude. Nici ca muşteriu măcar. 

Am spus-o sus şi tare, întotdeauna, 
Că munca onestă nu dezonorează 

Ci că e constructivă şi c-aduce 
Profituri. Prin aceasta-i necesară. 
Oricare muncitor, luat în parte, 

Se bucură de simpatia mea. 

Doar când se înhăitează şi-şi permite 
Să-şi vâre nasu-unde nu-l taie capul, 


6I 


De pildă, cum se storc profituri şi 

Aşa şi mai departe, zic: stai, frate! 

Să ne-nţelegem: tu ești muncitor, 
Aceasta vrea să zică să munceşti. 
De-mi vii însă cu greve şi-ncetezi 

Să mai munceşti, nu mai eşti muncitor 
Ci-un element primejdios şi-atunci 
Te-înhaţ! 

(Clark aplaudă. ) 

Dar pentru a vedea mai mult 

Că toate urmează să aibă loc cinstit, 
Pe-ncredere, se află aci de faţă 

Un om, ce pentru toţi din noi, pot spune, 
Slujeşte drept model de-naltă cinste 

Şi de integritate: domnul Dogsborough. 
(Precupeţii aplaudă ceva mai tare.) 
Mă simt profund dator, în clipa asta, 
Să vă aduc, domnule Dogsborough, 
Prinos de mulțumire. Providența, 

Ea ne-a legat. Nu am să uit vreodată 
Că un om ca dumneavoastră m-a ales 
Pe mine, tânărul, simplul fecior 

Al Bronxului, să-i fiu prieten, ba 

Pot zice chiar, drept fiu că m-a ales. 
(Prinde mâna molâu atârnândă a lui Dogsborough și o scutură. ) 
GIVOLA 

(cu jumătate de voce) 

Emoţionantă clipă: fiu şi tată! 

GIRI 

(trece în faţă) 

Vedeţi, măi lume, şeful ne vorbeşte 
Din inimă! Zăresc în ochii voştri 
Niscai nedumeriri. Hai, întrebaţi! 

Şi fără frică! Nu-nghițim pe nimeni 
Dacă nu ne-ntărâtă. Vi-o spun verde: 
Nu-mi place vorbăria, mai ales 

Nu sufăr cârcoteala stearpă care 
Se-agaţă de orice şi nu-i mai lasă 

Un fir de păr întreg, şi care plină 

De ahuri şi de însă, la nimic 

Nu duce. În schimb, propuneri pozitive 
Cum am putea să facem ceea ce 

Ar trebui să facem, în sfârşit, 

Aşa ceva, primim cu bucurie! 

Hai, ciripiți! 

(Precupeţii nu se mișcă. ) 

GIVOLA 

Şi nu ne menajaţi! 

Cred că mă ştiţi pe mine şi că-mi ştiţi 
Şi florăria mea. 

UN OM DE PAZĂ 

Hurra, Givola! 

GIVOLA 

Vreţi aşadar s-aveţi o pază, ori vreți 
Măceluri, jafuri, bunul plac, şantaje, 
Omor? Pe scurt, să fie, vreți, de rău? 
PRIMUL PRECUPEȚ 

Am dus-o până acum destul de calm. 
În prăvălia mea, n-au fost scandaluri. 
AL DOILEA PRECUPEȚT 

Nici în a mea. 

AL TREILEA PRECUPEŢ 

Nici în a mea. 

GIVOLA 

Ciudat! 

AL DOILEA PRECUPEŢ 

E drept, am auzit că în negoţul 

Cu băuturi spirtoase a fost deunăzi, 
Ceva ce-aduce cu cele descrise 

De domnul Ui; c-au fost făcute ţăndări 
Paharele şi s-a vărsat alcoolul 

Acolo unde n-au vrut să plătească 

Taxa de pază. Slavă Domnului, 

Negoţul de legume însă a fost 

Lăsat în bună pace până astăzi. 

ROMA 

Şi uciderea lui Sheet? Moartea lui Bowl? 

Acestea-s bună pace? 

AL DOILEA PRECUPEŢ 

Au acestea 

Cumva, domnule Roma, de-a face 

Cu conopida? 

ROMA 

Nu. Vă rog, o clipă. 

(Roma se întreține cu Ui, care, după marea lui cuvântare, şade sleit 
de puteri și indiferent. După câteva cuvinte, îi face semn lui Giri să se 
apropie. la parte şi Givola la o aprinsă conversaţie pe șoptite. Apoi, Giri 
face semn unui om de pază și iese repede cu el, afară.) 

GIVOLA 

Stimată adunare! Tocmai aflu 

Că o femeie necăjită-l roagă 

Pe domnul Ui, să asculte-n faţa 

Acestei adunări câteva vorbe 

De mulţumire. 

(Se duce în fund și conduce o persoană fardată și țipător îmbrăcată — 
Daisy din docuri — care vine, ținând de mână o fetiță. Cei trei se Înlăți- 
șează lui Ui, care s-a ridicat.) 

Vorbiţi, doamnă Bowl. 

(Precupeţilor) 

Aud că-i doamna Bowl, recenta văduvă 

A lui Bowl, procurist al trustului 

De conopidă, care ieri, în timp 

Ce se grăbea, cu simţul datoriei, 

La primărie, a fost ucis de o mână 

Necunoscută. Doamnă Bowl! 

DAISY DIN DOCURI 

În marea durere care m-a lovit, prin nerușinatul omor săvârşit asupra 
bietului meu soţ, în timp ce se ducea la primărie să-şi împlinească cetă- 

ţeneşte datoria, aş vrea, domnule Ui, să-mi exprim mulțumirea mea pro- 
fundă. Pentru florile pe care mi le-aţi trimis mie şi fetiţei mele în vârstă 
de şase ani, căreia i-a fost răpit părintele. 

(Adunării) 

Domnilor nu sunt decât o amărâtă văduvă, dar îndrăznesc să spun că 
fără domnul Ui aș fi astăzi pe drumuri, o spun oricând, cu tărie. Fetiţa 
mea, în vârstă de cinci ani, şi eu, nu o să vi-o uităm, domnule Ui, nicio- 
dată. 

(Ui întinde lui Daisy mâna și pune copilului mâna sub bărbie.) 

GIVOLA 

Bravo! 

(Prin adunare, intră în diagonală Giri cu pălăria lui Bowl pe cap, ur- 
mat de câțiva gangsteri care au cu ei bidoane cu petrol. Aceștia Își tale 
drum spre ieșire.) 

UI 

Primeşte condoleanţe, doamnă Bowl. 

Această neobrăzată, ticăloasă 

Turbare trebuie să ia sfârșit, 

Căci... 

GIVOLA 

(văzând că precupeții încep să plece) 

Staţi! Şedinţa nu s-a încheiat. 

Urmează-acum prietenul James Greenwool 

C-un cântec intonat în amintirea 

Bietului Bowl, şi o colectă pentru 

Sărmana văduvă. E un bariton. 

(Unul dintre oamenii de pază vine în față și cântă un cântec greţos- 
melodramatic, în care se repetă din abundență cuvântul „cămin. Gan- 
Bsterii stau, de-a lungul executării cântecului, adânciţi în degustarea 
muzicii, cu capetele în mâini ori aplecaţi înapoi, cu ochii închiși. Aplau- 
zele sărăcăcioase care urmează sunt întrerupte de șuierul poliției şi al si- 
renelor de pompieri. O mare fereastră din fund se înroșeşte.) 

ROMA 

Foc în cartierul docurilor! 

O VOCE 

Unde? 

UN OM DE PAZĂ 

(întră) 

E vreunul Hook pe-aici? 

AL DOILEA PRECUPEŢ 

Da! Ce se-ntâmplă? 

OMUL DE PAZĂ 

Hambarul dumitale. Arde. 

(Hook, precupeţul, dă năvală afară. Îl urmează unii dintre precupeți, 
alții se duc la fereastră.) 

ROMA 

Staţi! 

Nu iese nimeni! 

(Omului de pază.) 

Zi: focu-a fost pus? 

OMUL DE PAZĂ 

Da, sigur, boss. S-a dat peste bidoane 

De gaz. 

AL DOILEA PRECUPEŢ 

Pe-aici s-au dus bidoane. 

ROMA 

(turbat) 

Cum? 

E careva de spune că am fi noi? 

UN OM DE PAZĂ 

(îi pune omului browningul în coastă) 

Ce zici c-au fost duse pe-aici? Bidoane? 

ALŢI OAMENI DE PAZĂ 

(altor precupeți) 

Tu ai văzut bidoane? — Tu? 

PRECUPEŢII 

Eu, nu. 

— Nici eu, nu! 

ROMA 

Să sperăm. 

GIVOLA 

(repede) 

Chiar cel ce tocmai 

Ne povestea ce calm se desfăşoară 
Negoţul conopidei, îşi vede-acum 
Arzând în flăcări propriu-i magazin 
Şi în cenușă preschimbat de-o mână 
Nelegiuită. Tot nu vă daţi seama? 
Ce, sunteţi orbi? Uniţi-vă! Pe loc! 
UI 

(urlă) 

Rău am ajuns în ăst oraş. Un foc 
După un omor. Da, până şi orbii văd 
Că pe oricine-l paşte aşa prăpăd. 


(Apare o inscripție: În februarie 1933, clădirea Reichstagului se pră- 


buși în flăcări. Hitler învinovăți pe dușmanii lui că ar fi produs ei in- 
cendiul și dădu semnalul nopţii marilor minciuni.) 


9. 


Procesul incendierii hambarelor. Presă. Judecători. Procurorul. Apă- 


rarea. Tânărul Dogsborough. Giri. Givola. Daisy din docuri. Oameni de 


pază. Precupeți și acuzatul Fish. 


a. 


(În faţa scaunului martorilor se află Emanuele Giri; acesta arată spre 


acuzatul Fish, care şade cuprins de o totală apatie.) 


GIRI 

(țipând) 

Ăsta e cel ce cu-o infamă mână 

A aprins focul! Își strângea la piept 
Bidonul de petrol când am pus ochii 
Pe el. Ridică-te, mă, când vorbesc! 
Ridică-te! 


(Fish e ridicat cu forţa, stă clătinându-se pe picioare.) 


JUDECĂTORUL 


Acuzat, strânge-ţi puterile. Te afli în faţa justiţiei. Eşti învinovăţit de 


crima incendierii. Gândeşte-te la ce te aşteaptă! 


FISH 
(gângăvește) 


= fe 


Arlarlari. 

JUDECĂTORUL 

De unde ai luat bidonul de petrol? 

FISH 

Arlarl. 

(La un semn al judecătorului, un medic supraelegant, cu mutră tene- 
broasă, se apleacă asupra lui Fish și schimbă o privire cu Giri.) 

MEDICUL 

Simulează. 

APĂRĂTORUL 

Apărarea solicită o contra-asistență medicală. 

JUDECĂTORUL 

Se respinge. 

APĂRĂTORUL 

Domnule Giri, cum de s-a nimerit să vă aflați la fața locului în clipa 
când a izbucnit la hambarul domnului Hook incendiul care a preschim- 
bat în cenuşă douăzeci şi două de case? 

GIRI 

Făceam tocmai o plimbare de digestie. 

(Câţiva oameni de pază râd. Giri le ţine 1sonul.) 

APĂRĂTORUL 

Vă este cunoscut, domnule Giri, că acuzatul Fish este un şomer care 
— în ajunul incendiului — făcuse pe jos drumul până la Chicago și că nu 
mai fusese în acest oraş niciodată? 

GIRI 

Ce, când? 

APĂRĂTORUL 

Automobilul dumneavoastră poartă numărul XXXXXX? 

GIRI 

Sigur. 

APĂRĂTORUL 

A staționat automobilul acesta, patru ore înainte de incendiu, în faţa 
restaurantului lui Dogsborough, în strada 87? lar acuzatul Fish a fost tâ- 
rât în nesimţire din acest restaurant? 

GIRI 

De unde să ştiu eu asta? Am fost toată ziua într-o călătorie de plăcere 

la Cicero unde m-am întâlnit cu cincizeci şi două de persoane care pot 
aduce mărturie, sub prestare de jurământ, că m-au văzut. 

(Omenii de pază râd.) 

APĂRĂTORUL 

Dar n-aţi afirmat abia că ați făcut, la Chicago, o plimbare de digestie? 

GIRI 

Aveţi ceva împotrivă domnule, dacă-mi iau masa la Cicero şi-mi fac 
digestia la Chicago? 

(Un mare și prelung hohot de râs, la care ia parte şi judecătorul.) 

(Întuneric. O orgă cântă marșul funebru al lui Chopin în ritm de 
Jazz.) 

b. 

(Când se face iarăși lumină stă pe scaunul martorilor precupețul 
Hook.) 

APĂRĂTORUL 

Aţi avut vreodată, domnule Hook, vreo ceartă cu acuzatul? Şi, în ge- 
nere, l-aţi văzut măcar vreodată? 

HOOK 

Niciodată. 

APĂRĂTORUL 

Pe domnul Giri l-aţi văzut? 

HOOK 

Da, în biroul trustului conopidei, în ziua când s-a produs incendiul 
hambarului meu. 

APĂRĂTORUL 

Înainte de incendiu? 

HOOK 

Chiar înainte de incendiu. A trecut prin sală cu patru bărbaţi care 
duceau cu ei bidoane de petrol. 

(Rumoare în banca presei și printre oamenii de pază.) 

JUDECĂTORUL 

Linişte în banca presei! 

APĂRĂTORUL 

Cu ce proprietate se învecinează hambarul dumneavoastră, domnule 
Hook? 

HOOK 

Cu proprietatea casei de şlepuri care aparținea înainte lui Sheet. 
Hambarul meu este legat, printr-un gang de curtea casei de şlepuri. 

APĂRĂTORUL 

Vă este cunoscut, domnule Hook, că domnul Giri locuia în casa de 
şlepuri, fostă Sheet, şi că are deci acces la terenul casei de şlepuri? 

HOOK 

Da, ca administrator al depozitului. 

(Mare rumoare în banca presei. Oamenii de pază murmură „buh, 
buh”, și iau o poziție amenințătoare faţă de Hook, ca și faţă de apărător 
si presă. Tânărul Dogsborough vine în grabă la judecător și-i șoptește 
ceva la ureche.) 

JUDECĂTORUL 

Tăcere! Amânăm dezbaterile datorită indispoziției acuzatului. 

(Întuneric. Orga cântă iarăși marșul funebru de Chopin în ritm de 
dans.) 

c. 

(Când se face iarăși lumină, Hook şade tot pe scaunul martorilor, dar 
prăbușit, cu un baston lângă el și pansat în jurul capului și deasupra 
ochilor.) 

PROCURORUL 

Vedeţi prost, domnule Hook? 

HOOK 

(anevoie) 

Da, da. 

PROCURORUL 

Spuneţi-ne, sunteţi în stare să recunoașşteți pe cineva precis şi clar? 

HOOK 

Nu. 

PROCURORUL 

Pe bărbatul de colo, bunăoară, îl recunoaşteţi? 

(Arată spre Giri.) 

HOOK 

Nu. 

PROCURORUL 

Nu puteţi aşadar afirma că l-aţi văzut vreodată? 

HOOK 


(ae 


Nu. 

PROCURORUL 

Acum, o întrebare foarte importantă, Hook. Gândeşte bine înainte de 
a răspunde. Întrebarea e aceasta: Se mărginește hambarul dumneavoas- 
tră cu proprietatea casei de şlepuri, fostă Sheet? 

HOOK 

(după o pauză) 

Nu. 

PROCURORUL 

Asta e totul. 

(Întuneric. Orga cântă mai departe.) 

d. 

(Când e iar lumină, pe scaunul martorilor se află Daisy din docuri.) 

DAISY 

(cu voce mecanică) 

Recunosc foarte bine pe acuzat după expresia lui vinovată şi pentru 
că are înălțimea un metru şi şaptezeci. Am auzit de la cumnatu-meu că 
a fost văzut în faţa primăriei în ziua când soţul meu a fost împuşcat, în 
timp ce intra în primărie. Avea sub braț un pistol automat, marca 
Webster, şi o înfăţişare suspectă. 

(Întuneric. Orga continuă să cânte.) 

e. 

(Când e zar lumină, pe scaunul martorilor e Giuseppe Givola. Ceva 
mai departe, omul de pază Greenwool.) 

PROCURORUL 

S-a afirmat aici că nişte oameni ar fi scos din biroul trustului conopi- 
dei, bidoane de petrol, înainte de a se fi produs incendiul. Ce ştiţi despre 
aşa ceva? 

GIVOLA 

Poate fi vorba numai despre domnul Greenwool. 

PROCURORUL 

Domnul Greenwool este amploiat la dumneavoastră, domnule 
Givola? 

GIVOLA 

Da, de bună seamă. 

PROCURORUL 


Era (a 


Care e profesiunea dumneavoastră, domnule Givola? 

GIVOLA 

Florar. 

PROCURORUL 

În acest negoţ se foloseşte din abundență petrol? 

GIVOLA 

(serios) 

Nu, doar împotriva păduchilor de frunze. 

PROCURORUL 

Ce-a căutat domnul Greenwool în biroul trustului de conopidă? 

GIVOLA 

A executat un cântec. 

PROCURORUL 

Aşadar, el n-ar fi putut, în acelaşi timp, să transporte bidoane de pe- 
trol spre hambarul lui Hook. 

GIVOLA 

Absolut cu neputinţă. Prin caracterul lui, nu e omul care să se dedea 
la incendieri. E bariton. 

PROCURORUL 

Las la aprecierea justiţiei, a permite martorului Greenwool să cânte 
aci frumosul cântec pe care l-a executat în biroul trustului conopidei, în 
momentul când se producea incendiul. 

JUDECĂTORUL 

Curtea apreciază ca inutilă propunerea. 

GIVOLA 

Protestez. 

(Se ridică) 

E nemaiauzit! Asta-i prigoană 

Să iei drept existenţe obscure, tineri 

Cu adevărat adevăraţi, doar fiindcă 

Bat, în lumină, nițeluş la ochi. E 

Revoltător. 

(Râsete. Întuneric. Orga cântă mai departe.) 

f. 

(Când e iar lumină, curtea de judecată arată semnele unei mari isto- 
viri.) 


TOE 


JUDECĂTORUL 

Presa a dat să se înţeleagă că tribunalul ar putea fi expus presiunilor 
dintr-o anumită parte. Curtea constată că n-a fost expusă din nicio parte 
vreunei presiuni şi că-şi împlineşte misiunea în deplină libertate. Soco- 
tesc că această lămurire e suficientă. 

PROCURORUL 

Înaltă curte! Faţă de acuzatul Fish, împietrit într-o dementia simula- 
tă, acuzarea socoteşte peste putinţă să i se continue interogatoriul. Pro- 
punem deci... 

APĂRĂTORUL 

Înaltă curte! Acuzatul îşi revine. 

(Rumoare.) 

FISH 

(pare să se trezească) 

Arlaparlapari. 

APĂRĂTORUL 

Apă! Înaltă curte, propun interogarea acuzatului Fish! 

(Mare neliniște. ) 

PROCURORUL 

Protestez! Niciun semn nu indică, în vreun fel, că acuzatul e în de- 
plinătatea facultăţilor lui mintale. Totul nu-i decât o urzire a apărării, o 
goană maniacă după senzațional, după influențarea publicului! 

FISH 

Aparl. 

(E sprijinit de apărător și se ridică.) 

APĂRĂTORUL 

Poţi răspunde, Fish? 

FISH 

Darl. 

APĂRĂTORUL 

Fish, spune tribunalului: ai dat foc în ziua de 28, a lunii trecute, unui 
hambar de zarzavaturi din docuri? Da ori nu? 

FISH 

Nuvu. 

APĂRĂTORUL 

Când ai venit la Chicago, Fish? 


e IPA pe 


FISH 

Apă! 

APĂRĂTORUL 

Apă! 

(Rumoare. Tânărul Dogsborough s-a dus la judecător și-i dă din nou 
sugestii.) 

GIRI 

(se ridică lent și urlă) 

Scorniri! Minciună! Minciună! 

APĂRĂTORUL 

L-ai mai văzut — (arată pe Giri) — pe omul ăsta înainte? 

FISH 

Da. Apă. 

APĂRĂTORUL 

Unde? În restaurantul lui Dogsborough, în docuri? 

FISH 

(încet) 

Da. 

(Mare rumoare. Oamenii de pază scot pistoalele și murmură: „buh'. 
Medicul vine fuga cu un pahar. Îi toarnă conţinutul, pe gât, lui Fish, 
înainte ca apărătorul să-i poată lua paharul din mână.) 

APĂRĂTORUL 

Protestez. Cer examinarea paharului! 

JUDECĂTORUL 

(schimbă priviri cu procurorul) 

Se respinge. 

DAISY 

(ţipă către Fish) 

Asasinule! 

APĂRĂTORUL 

Înaltă curte! 

Vor, gura adevărului, pe care 

N-au fost în stare să-l înmormânteze, 

Cu un petec de hârtie să-l astupe, 

Cu judecata înaltei curți, sperând 

Că-i josnică! Se strigă-aici justiției: 

„Sus mâinile!" Să vadă oraşul nostru 
Îmbătrânit doar într-o săptămână, 

De când, gemând, e nevoit să lupte 

Cu soiul sângeros al unor monștri, 

Că şi justiția îi este căsăpită? 

Nu căsăpită doar, ci pângărită 

Căci violenţei pradă s-a lăsat? 

Înaltă curte, frângeți procedeul 

Acesta! 

PROCURORUL 

Protestez! Protest! Protest! 

GIRI 

Mă câine, mă! Mă javră sfănţuită: 
Minciună! Otravă personificată! 

Îmi ieşi tu de aici şi-ţi scot eu, lasă, 

Şi mațele din tine! Criminale! 
APĂRĂTORUL 

Întreg orașu-îl ştie pe-acest om! 

GIRI 

(turbat) 

Şi tacă-ţi botul! 

(Și judecătorului care vrea să-l întrerupă) 
Şi tu! Tacă-ţi botul 

De-ţi este dragă viaţa, tacă-ţi botul! 
(Fiind aproape sufocat, judecătorul izbutește să vorbească.) 
JUDECĂTORUL 

Vă rog, tăcere! Apărătorul va avea să dea socoteală pentru ofensă 


adusă tribunalului. Revolta domnului Giri îi apare tribunalului justifica- 


tă. 


(Apărătorului) 

Continuaţi. 

APĂRĂTORUL 

Fish! Ţi s-a dat în restaurantul lui 
Dogsborough să bei? Fish! Fish! 
FISH 

(lăsând capul să-i cadă moale) 


SAO 


Arlarlari. 

APĂRĂTORUL 

Fish! Fish! Fish! 

GIRI 

(urlând) 

E pneul spart, vai! Strigă-l mult şi bine! 

O să vedem acum, cine pe cine. 

(Într-o atmosferă de mare rumoare, se face întuneric. Orga cântă mai 
departe marșul funebru al lui Chopin în ritm de dans.) 

g. 

(Când se face pentru ultima oară lumină, judecătorul e în picioare și 
anunță cu voce stinsă sentința. Acuzatul Fish este alb ca varul.) 

JUDECĂTORUL 

Charles Fish, te osândesc pentru crimă de incendiere la cincisprezece 
ani temniță grea. 

(O inscripție apare: Într-un mare proces, procesul incendierii Reic- 
hstagului, tribunalul din Leipzig condamnă pe un șomer drogat, la 
moarte. Incendiatorii au fost lăsaţi în libertate.) 


10. 

Conacul lui Dogsborough. Noapte, dând spre ziuă. Dogsborough își 
scrie testamentul și se confesează. 

DOGSBOROUGH 

Şi-aşa, eu Dogsborough, cinstitul — după 

Optzeci de ierni trăite-n cuviință — 

M-am învoit cu toate cele ce-a 

Comis şi-urzit această cruntă bandă. 

O, lume! Aud pe cei ce mă cunosc 

De mai 'nainte, că aş fi străin 

De toate acestea şi că de le-as şti 

Eu nu le-aş tolera. Dar eu e ştiu. 

Ştiu cine-a ars lui Hook hambarul. Ştiu 

Şi cine a momit pe bietul Fish 

Şi l-a smintit. Când Sheet cădea ucis, 

Cu un bilet de drum în haină, ştiu 

Că Roma se afla la dânsul. Știu 

Că Giri-a tras în Bowl, în ziua ceea; 

În faţa primăriei, pentru că 

Sărmanul cunoştea prea multe despre 
Cinstitul Dogsborough. Ştiu că lui Hook 
Tot el i-a făcut felul. L-am văzut 
Purtând şi pălăria lui în cap. 

Ştiu despre cinci omoruri de-ale lui 
Givola; le-amintesc în treacăt. Ştiu 
Tot, totul despre Ui, că el avea 

De toate cunoștință: de la moartea 

Lui Sheet şi Bowl pân-la omorurile 
Lui Givola şi până la incendiu. 
Acestea toate, le-am ştiut şi-am tolerat 
Acestea toate, eu, cinstitul vostru 
Dogsborough, din dor de avuţie şi 

Din teamă că o să vă îndoiţi de mine 


11. 

Mammoth-Hotel. Suita lui UI. Ui zace într-un fotoliu adânc și cască 
Ochii În aer. Givola scrie ceva, și doi oameni de pază îl privesc rânjind 
peste umeri. 

GIVOLA 

„Las deci, eu Dogsborough, lui Givola 

Cel bun şi harnic, birtul meu. Lui Giri 

Cel plin de râvnă, doar cam pătimaș, 

Acest conac. Lui Roma, cel cuminte, 

Pe fiul meu. Vă rog, lui Giri daţi-i 

Postul de jude. Iar lui Roma, cel de 

Şef de poliţie. Givola însă 

Să aibă grijă de săraci. Din suflet 

Vă rog, pe Arturo Ui să-l numiţi 

În postul meu. E demn de el. Vă-ncredeţi 

În ce vă spune Dogsborough al vostru 

Bătrânul şi cinstitul!" — Cred că-ajunge. 

Şi sper să crape iute. Testamentul acesta 

Va face, ai să vezi, minuni. De când 

Se ştie că-i pe ducă și de când 

Se speră că oricum bătrânul are 

Să fie dus cuviincios la groapă, 

E activ spălatul de cadavre. E 

Nevoie de o piatră funerară 

Cu o inscripţie drăguță. Neamul corbilor 
Trăieşte doar din vechi, din reputaţia 
Mult prea vestitului corb alb, ce-a fost 
Cândva şi undeva văzut. Bătrânul 

Îţi este, da, corbul tău alb. Așa 

Arată — ca să vezi — corbul tău alb. 

De altfel, patroane, după cât miros, 

Prea stă în juru-i Giri. Eu nu cred 

Să fie bine. 

UI 

(pornit) 

Giri? Ce-i cu Giri? 

GIVOLA 

Nimic, dar prea stă-n preajma lui Dogsborough. 
UI 

Eu nu mă-ncred în el. 

(Intră Giri, cu o nouă pălărie pe cap, a lui Hook.) 
GIVOLA 

Nici eu! Ei, dragă Giri, 

Cum stăm cu apoplexia lui Dogsborough? 
GIRI 

Nu se încrede în medic. Nu-l primeşte 
GIVOLA 

Pe bunul nostru doctor ce a-ngrijit 
Atâta de frumos pe Fish? 

GIRI 

Pe altul 

Eu nu-l primesc. Bătrânul trăncăneşte 
Prea mult. 

UI 

Ori poate i se trăncăneşte... 


Toa 


GIRI 

Ce vrei să spui? 

(Lui Givola) 

Mă, dihor puturos, 

Iar ai mâncat rahat? 

GIVOLA 

(grijuliu) 

Ia, dragă Giri, 

Citeşte testamentul ăsta. 

GIRI 

(i-l smulge din mână) 

Ce? 

Sunteţi nebuni? Şef de poliție, Roma? 
GIVOLA 

El o pretinde. Şi eu-s împotrivă, 
Iubite Giri. Dar lui Roma nu poți 
Să i te-aşezi în cale. 

(Intră Roma, urmat de oameni de pază) 
Hallo, Roma! 

Citeşte testamentul! 

ROMA 

(fI smulge din mâna lui Giri) 
Dă-l încoa! Deci, 

Giri judecător. Şi unde-i fițuica 
Bătrânului? 

GIRI 

O mai păstrează şi 

Încearcă s-o strecoare pe ascuns. 
L-am prins pe fiu-său de cinci ori. 
ROMA 

(întinde mâna) 

Giri, 

Hai scoate-o! 

GIRI 

Ce? Nu o am. 

ROMA 


Eric e 


O ai, potaie! 

(Stau unul în faţa celuilalt, furioși.) 

Şi ştiu ce plănuieşti. Chestia cu Sheet 
Pe mine mă priveşte. 

GIRI 

E şi chestia 

Cu Bowl; şi asta-i treaba mea. 

ROMA 

Desigur, 

Atât că voi sunteţi mișei, iar eu 

Un om. Te ştiu eu, Giri, şi de asemenea 
Pe tine, Givola, te ştiu! Nu cred 

În tine, nici cât cracul tău şontâc. 

Ce tot cătaţi pe-aici? Ce uneltiți? 

Ce-ţi tot şopăcăiesc, Arturo, despre mine? 
Nu-întindeţi coarda, mă, că de vă prind, 
Vă curăţ, mă, ca petele de sânge! 

GIRI 

Să nu mă iei tu, ca pe-un cuțitar! 
ROMA 

(oamenilor de pază) 

De voi vorbeşte! Așa vă socotesc azi 
Cei din cartierul general: drept cuţitari! 
Ei stau, mă rog, cu domnii mari din trust — 
(arătând spre Giri) 

Cămaşa de mătase i-a cusut-o 

Lenjerul lui Clark — voi aveţi doar parte 
De trebile de rând. 

(lui Ui) 

Iar tu o rabzi. 

UI 

(parcă deșteptându-se) 

Eu? Ce rabd eu? 

GIVOLA 

Să pună să împuşte 

În camionul lui Caruther, om din trust. 

UI 

Aţi tras în camionul lui Caruther? 

ROMA 

An acţionat de capul lor câţiva 

Oameni de-ai mei. Băieţii nu prea pot 

Să înțeleagă de ce sunt sortite 

Să o paţă şi să se spetească numai 

Tarabe pirpirii, dărăpănate, 

Nu şi cogeamite garaje. Nici eu, 

Să fiu al naibii de-o pricep, Arturo! 

GIVOLA 

Oricum, trustul e foc. 

GIRI 

Clark ne zicea ieri 

Că așteaptă numai să se mai întâmple. 

A fost din cauza asta și la Dogsborough. 

UI 

(rău dispus) 

Ai grijă, Ernesto: asta nu se cade. 

GIRI 

Ia, şefule, măsuri. Altfel, băieţii 

O să mai ţi se suie-în cap. 

GIVOLA 

Iar trustul 

E foc, patroane! 

ROMA 

(scoate browningul; celor doi) 

Aşa? Mâinile sus! 

Şi voi! Mâinile sus, toți, fără fiţe! 

Şi la perete. 

(Givola, oamenii lui și Giri ridică mâinile și se retrag lenevos spre pe- 
rete. ) 

UI 

(rece) 

Ce v-a apucat? 

Ernesto, nu-i întărâta! Ce-aveţi? 

O-mpușcătură într-un camion 

Cu zarzavat! Ei şi? Aşa ceva 

Se poate lesne aranja. Încolo, 

Merg toate ca pe unt, în ordine. 
Incendiul a dat rod. Ni se plăteşte. 
Treizeci la sută pentru ceva pază. 

În mai puţin de-o săptămână, iată 

Ne stă-n genunchi un cartier întreg. 
Şi nici măcar un deget contra noastră. 
Şi-am planuri noi, mai mari. 
GIVOLA 

(repede) 

Ce fel de planuri? 

GIRI 

Ci fă ceva pe planuri! Vezi mai bine 
De braţe, să le dăm jos. 

ROMA 

E mai sigur, 

Arturo, să le stea tot sus! 

GIVOLA 

Frumos 

Ne-ar sta, să vină acuma Clark şi să 
Ne vadă așa! 

UI 

Ernesto — ascunde arma! 

ROMA 

Eu nu! Trezeşte-te, Arturo! Nu vezi 
Că-şi fac cu tine jocul? Că te schimbă 
Cu alde Clark şi Dogsborough? „Frumos 
Ne-ar sta, să vină Clark şi să ne vadă!" 
La cine-s banii dobândiţi cu casa 

De şlepuri? Unde-s? Că nici nu-i văzurăm? 
Băieţii aruncă în aer prăvălii, 

Şi-ţi cară la bidoane spre hambare. 
Oftând: Arturo nu ne mai cunoaşte. 
Pe noi, ce pentru el făcurăm totul. 

El face pe-armatorul, pe boierul. 
Trezeşte-te, Arturo! 

GIRI 

Da, şi dă-te-n fapt 

Şi spune-ne ce hram ţii? 

UI 

(sare-n sus) 

Vra să zică, 

Îmi puneţi revolveru-n piept. Ei nu, 
Aşa n-ajungeţi la nimic cu mine. 

Aşa fel, nu. De-mi vii cu-ameninţări, 
Îţi scrii singur sentința. Eu-s om blând. 
Amenințări însă nu-mi plac. Acela 

Ce nu se-ncrede orbeşte-n mine, poate 
Să-şi vadă frumuşel de drum. Şi-aici 
Nu-i loc de răfuială. Deviza mea-i: 
Fă-ţi datoria şi fă-o pân' la capăt. 

Iar la răsplată am eu cuvântul. Căci 
Răsplata vine după faptă! Eu doar 

Atât vă cer: încredere şi iarăși 
Încredere! Voi asta nu aveţi: 

Credinţă! Şi când nu-i credinţă, totu-i 
Pierdut! Ce credeţi voi? De ce-am putut 
Să fac tot ce-am făcut? Fiindcă-am avut 
Credinţă! Pentru că am crezut fanatic 
În cauză! Şi cu credinţă, cu 

Nimic alt decât cu credinţă, am 

Ajuns să intru în oraş şi să-l 

Silesc să-mi cadă în genunchi. Credinţa 
M-a însoţit la Dogsborough, şi cu 
Credinţa am pătruns şi-n primărie. 

Cu mâna goală și doar cu această 
Credinţă de nestrămutat. 

ROMA 

Şi cu 

Pistolul. 


SBE E 


UI 

Nu. Pistol mai au şi alții. 

Dar ce nu au, este credinţa fermă 

Că-s destinaţi conducători să ajungă. 

Şi aşa ar trebui şi voi să credeţi 

În mine. Da, să credeţi trebuie, să credeţi! 

Că eu vă vreau doar binele şi ştiu 

Ce este binele. Că aflu deci 

Şi drumul care duce la izbândă. 

De moare Dogsborough, voi hotărî 

Eu, cine ce devine. Atât vă spun: 

Veţi fi satisfăcuțţi. 

GIVOLA 

(pune mâna la piept) 

Arturo! 

ROMA 

Valea! 

(Giri, Givola și oameni de pază ai lui Givola se duc, cu mâinile ridica- 
te, afară. ) 

GIRI 

(ieșind, lui Roma) 

Drăguţă pălărie. 

GIVOLA 

(ieşind) 

Roma, scump... 

ROMA 

Afară! 

Vezi, nu uita să râzi, paiaţă Giri. 

Şi tu, Givola, hoţule, să nu-ţi uiţi 

Piciorul strâmb, de nu-i furat şi acesta 

Cu siguranță. 

(Când au ajuns afară, Ui cade în starea lui de meditaţie.) 

UI 

Lasă-mă acum singur! 

ROMA 

De n-aş nutri, Arturo, acea credință 

De care ai vorbit, n-aş şti adesea 

Cum să-mi privesc în ochi ciracii. Trebuie 
Să acţionăm! Şi cât mai iute: Giri 
Cloceşte porcării! 

UI 

Ernesto! Acum 

Concep noi lucruri, mari. Lasă-l pe Giri! 
Îmi eşti, Ernesto, cel mai vechi prieten 
Şi credincios locotenent. De aceea 

Am să-ţi destăinui planul meu cel nou, 
Care ţinteşte hăt, departe. 

ROMA 

(radios) 

Spune! 

Ce-am să-ţi comunic despre Giri, poate 
Să aştepte. 

UI 

Cu Chicago e gata. Vreau 

Mai mult. 

ROMA 

Mai mult? 

UI 

Că doar, nu-i doar aici 

Târg de legume. 

ROMA 

Nu. Dar cum să-ntinzi 

În altă parte laba? 

UI 

Prin intrarea 

Din față! Şi prin cea din dos! Prin geamuri! 
Luaţi la goană şi aduşi! Chemaţi 

În ajutor şi defăimaţi! Cerşind 
Şi-ameninţând! Cu adulări şi insulte! 
Blajini la violenţă, de oţel 
La-mbrăţişări. Întocmai ca aici. 


ROMA 

Da, dar: altundeva e altceva. 

UI 

O repetiţie generală, poate, 

Aşa de formă, într-un oraş mai mic 
Nu ar strica. Ne-ar arăta, în schimb, 
De-i altceva, altundeva. Eu nu cred. 
ROMA 

Şi unde ai vrea această repetiţie? 

UI 

La Cicero. 

ROMA 

Acolo-i Dullfeet, ăla 

Cu foaia lui pentru comerțul de 
Legume şi cu opinii personale: 

ĂI care-n fiece sâmbătă mă-njură 
Că l-am ucis pe Sheet. 

UI 

Ar trebui 

Să tacă. 

ROMA 

N-ar fi greu. Un gazetar 

De teapa ăstuia are şi duşmani. 
Cuvântul tipărit îi face pe unii 

Să vadă roşu. Așa sunt eu, de pildă. 
Da, n-ar fi greu să-l faci să tacă — Arturo. 
UI 

Ar trebui urgent să tacă. Trustul 

A şi început să aibă negocieri 

Cu Cicero. Mai întâi, în termeni paşnici. 
Vreau să le vindem conopidă. 
ROMA 

Da, 

Şi cine negociază? 

UI 

Clark, dar are 

Dificultăţi. Din vina noastră. 

ROMA 

Aşa 

Şi Clark e în combinaţie. 

În Clark nu am încredere. 

UI 

La Cicero se zice 

Că noi am urmări ca umbra trustul. 
Vor conopidă. Însă fără noi. 

Li-i groază precupeților de noi. 

Nu numai lor: soaţa lui Dullfeet face, 
De câţiva ani, la Cicero, import 

De zarzavat, şi-ar fi dispusă 

Să intre-n trustul conopidei. Dacă 
N-am fi fost noi, ar fi intrat de mult. 
ROMA 

Cu alte cuvinte, planul de-a pătrunde 
La Cicero nu pleacă de la tine, 

Ci de la trust. Pricep acum, Arturo, 
Tot, toate cele! E limpede ca cerul 

Ce se petrece aice. 

UI 

Unde? 

ROMA 

În trust! 

La Dogsborough în conac! Şi testamentul 
Lui Dogsborough! Este dictat de trust! 
Vor Cicero să-şi anexeze şi 

Le stai tu în drum. S-ar descotorosi ei 
De tine. Da-n ce chip? Că-i ai la mână: 
Le-ai fost, în porcăriile lor proprii, 

De trebuință. De-aia te-au lăsat 

Să faci tot ce-ai făcut. Cum să-ţi mai facă vânt? 
Şi Dogsborough se dă-n vileag. Bătrânul 
Se târâie spre groapă cu cenușa 

Pe cap. De aia trustu-i dă târcoale 

Şi-i ia mişcat hârtia dintre ghiare 

Şi o citeşte în suspine presei: 

Cum se căieşte şi stăruitor, cum 

Le cere acum să stârpească ciuma 

Pe care dânsul — da, o recunoaşte — 

A răspândit-o printre ei, şi să 
Se-ntoarcă la negoţul vechi, cinstit, 
Al conopidei. Asta le e planul, 
Arturo. Şi în el, sunt toţi vârâţi: 

Şi Giri ce-a lăsat pe Dogsborough 

Să mâzgălească testamente, şi-i 

Amic cu Clark, cel ce are greutăți 

La Cicero, din vina noastră, şi 
Care-ar dori să n-aibă nicio umbră 

La luatul banilor. Şi Givola 

Cu nasul lui ce simte mortăciunea. 
Ar trebui să se-ncheie-ntâi de toate 
Cu Dogsborough acesta, cu bătrânul 
Şi preacinstitul Dogsborough, cel care 
Mânjeşte trădător fițuici şi astfel 
Aruncă-n tine cu noroi. Altminteri, 
Îţi cade baltă planul Cicero! 

UI 

Crezi, deci, că-i vorba de-un complot? E drept 
Că m-au oprit să merg la Cicero. 

Am fost surprins. 

ROMA 

Arturo, te implor. 

Dă-mi s-aranjez eu chestia-asta! Uite 
Dau doar o raită până la conac 

La Dogsborough, scot pe bătrân afară, 
La clinică — am să-i zic — şi ţi-l predau 
La mausoleu. Şi gata. 

UI 

Dar e Giri 

Acolo la conac. 

ROMA 


- 88 - 


Acolo poate 

Să şi rămână. 

(Se uită unul la celălalt.) 

E tot aia. 

UI 

Givola? 

ROMA 

Îi fac la-napoiere o vizită 

La florărie. Şi-i comand o serie 

De jerbe serioase pentru Dogsborough 
Şi pentru Giri veselul. Plătesc 

Peşin. 

(Își arată browningul ) 

UI 

Ernesto, acest plan murdar 

Prin care Dogsborough şi Clark şi Dullfeet 
Vor să mă sufle din afacerea 

Cu Cicero, va trebui curmat 

Cu străşnicie. Mă încred în tine. 
ROMA 

Şi bine faci! Însă va trebui 

'Nainte de-o pornim, să fii de față 

Să dai tu damf băieților, să vadă 
Chestiunea în lumina adevărată. 

La vorbe nu mă prea pricep. 

UI 

(fi strânge mina) 

De acord. 

ROMA 

Ştiam, Arturo! Aşa se cuvenea, 

Nu altfel să se-ntâmple. Aşa: noi doi! 
Nu? Tu şi eu. Întocmai ca pe vremuri! 
(Oamenilor lui) 

Arturo e cu noi: ce v-am spus? 

UI 

Viu. 

ROMA 

La ora unşpe... 

UI 

Unde? 

ROMA 

În garaj. 

Sunt alt om. Îi dăm drumul iar! 

(Iese repede cu oamenii lui. Ui, mergând în sus şi-n jos, își pune la 
punct cuvântarea pe care vrea să o țină oamenilor lui Roma.) 

UI 

Prieteni, 

Cu neplăcere mi-a fost dat să aflu 

Că se urzeşte-n dosul meu un plan 

De cea mai scârnavă trădare. Oameni 

Din apropierea mea intimă în care 

Aveam cea mai deplină încredere, 

S-au înhăitat şi, neleali din fire, 

În gaşcă cu boierii conopidei — 

Nu, asta nu — cu ce în gaşcă? Da: 

În gaşcă cu poliţia au pus la cale 

Să vă înlăture. Ba chiar aud 

Că şi de viaţa mea vor să se-agaţe! 

Răbdarea mea a luat sfârşit! Ordon deci 

Ca, sub comanda lui Ernesto Roma, 

În care am toată încrederea, 

Azi-noapte, să vă... 

(Intră Clark, Giri și Betty Dullfeet) 

GIRI 

(văzându-l pe Ui cu o mutră speriată) 

Noi suntem, patroane! 

CLARK 

Te rog, cunoaşte, Ui, pe doamna Dullfeet 

Din Cicero! Trustu-ar dori s-asculți 

Pe doamna Dullfeet şi să vă-nţelegeți. 

UI 


(posac) 

Poftim. 

CLARK 

Desigur, ştii că Cicero, 

În negocierile privind fuziunea 

Cu trustul legumicol din Chicago, 
A ezitat să recunoască-n dumneata 
Un acţionar. Până la urmă, trustul 
A mai redus din forţa obiecţiunii, 
Iar doamna Dullfeet vine-acum... 
DOAMNA DULLFEET 

S-alunge 

Neînţelegerea. Şi-n numele 
Bărbatului meu, domnul Dullfeet, vreau 
Să subliniez că nici campania lui 
Recentă din ziar nu vă viza 

Pe dumneavoastră. 

UI 

Dar pe cine-atunci? 

CLARK 

Pe şleau, Ui: „Sinuciderea" lui Sheet 
A indispus grozav la Cicero. 

Orice ar fi fost, omul acela a fost 
Un armator, om de condiţie, nu 
Un oarecare — un nimeni, ce dispare 
În nicăieri. Şi despre care nu e 
Nimic de spus. Şi-ncă ceva: garajul 
Lui Caruther reclamă că deunăzi 
I-a fost deteriorat un camion. 

În amândouă cazurile, Ui, 

E-un om de-al dumitale amestecat. 
DOAMNA DULLFEET 

La Cicero, pân' şi copiii ştiu 

Că trustul conopidei e pătat 

Cu sânge. 

UI 

Asta-i neobrăzare. 

DOAMNA DULLFEET 

Nu, 

Nu. Nu e vorba despre dumneavoastră. 
Nu mai e vorba, cel puţin, de când 
Răspunde pentru dumneavoastră domnul Clark. 
E vorba de numitu-Ernesto Roma. 
CLARK 

(repede) 

Păstrează-ţi cumpătul, Ui. 

GIRI 

Cicero... 

UI 

Nici să n-aud. Drept cine mă luaţi? 
Am zis! Ernesto Roma-i omul meu. 

Şi nu îngădui să mi se prescrie 

Ce oameni pot să am în preajma mea. 
Aşa insultă n-am să rabd. 

GIRI 

Patroane! 

DOAMNA DULLFEET 

Cu oamenii de teapa-acestui Roma, 
Ignatius Dullfeet va lupta până 

La cea din urmă a lui suflare. 

CLARK 

(rece) 

Şi pe drept. 

Căci trustu-l sprijină. Gândeşte, Ui. 
Afacerile şi prietenia 

Sunt două lucruri deosebite. Ce zici? 
UI 

(de asemenea, rece) 

Mai mult nu am de zis, domnule Clark. 
CLARK 

Regret nespus, stimată doamnă Dullfeet, 
Acest deznodământ al convorbirii. 
(Iesind, lui Ui) 

E-o mare imprudenţă, Ui. 

(Rămași singuri, Ui şi Giri se uită unul la altul.) 

GIRI 

Asta, 

După ciocnirea cu garajul lui Caruther, 

Înseamnă luptă. 

UI 

Nu mă tem de luptă. 

GIRI 

Mă rog, să nu te temi! Ai să... ai să-nfrunți 

Doar trustul, presa şi pe Dogsborough 

Cu clica lui şi-oraşu-ntreg. Atât. 

Eu zic să te gândeşti, patroane; dacă... 

UI 

Ştiu eu ce fac. Nu-mi trebuie dădacă. 

(Apare o inscripție: Moartea iminentă a bătrânului Hindenburg a is- 
cat în tabăra naziștilor lupte îndârjite. Cercurile conducătoare susțineau 
îndepărtarea lui Ernst Rohm. În perspectivă se afla ocuparea Austriei.) 


12. 

Garaj. Noaptea. Se aude ploaia. Ernesto Roma și tânărul Inna. În 
fund, oameni înarmaţi. 

INNA 

E ora unu. 

ROMA 

L-o reține ceva. 

INNA 

Ar fi posibil, oare, să ezite? 

ROMA 

Ar fi. Arturo ţine-atâta la ai lui 

Că s-ar jertfi pe sine în locul lor. 

Nici de guzgani ca Givola și Giri 

Nu poate să se rupă. Şi de aceea 

Tărăgăie şi se frământă şi 

Se poate face două, trei. Dar de venit 

Tot vine. Sigur. Îl cunosc eu, Inna. 


Bo ic 


(Pauză. ) 

Când l-oi vedea pe Giri la pământ, 
Am să mă simt la fel de uşurat 

Ca şi atunci când îmi las udul. Ei, 
Mai e puţin, şi gata. 

INNA 

Nopți ca astea, 

Cu ploaie, îţi toacă nervii. 

ROMA 

Tocmai de-aia 

Îmi plac. Cele mai negre dintre nopți. 
Dintre maşini, cele mai iuți. Şi dintre 
Prieteni, pe cei mai decişi. 

INNA 

De câţi ani 

Zici că-l cunoşti? 

ROMA 

Cam de-opşpe... 

INNA 

Cam de mult. 

UN OM ÎNARMAT 

(vine în faţă) 

Băieţii vor să bea. 

ROMA 

Nimic. În noaptea asta 

Să-mi fie treji. 

(Un om de rând e introdus de oamenii de pază.) 
OMUL DE RÂND 

E lată în apropiere! 

Două blindate-n faţa circumscripţiei! 
Tixite cu curcani! 

ROMA 

Oblonul jos! 

Nu ne priveşte! Dar tot e mai bine 

Să te păzeşti decât să pierzi ocazia. 
(Un oblon de oțel închide încet garajul.) 

E liber drumul? 

INNA 

(dă din cap) 

Ciudată e ţigara. 

Fumezi şi pari nepăsător. De faci 
Însă, ce face un nepăsător 

Şi de fumezi, devii nepăsător. 
ROMA 

(surâde) 

Întinde mâna! 

INNA 

(se execută) 

Tremură. Nu-i bine. 

ROMA 

Eu nu cred că e rău. Pe tolomaci 
Nu dau doi bani. Că-s prea nesimţitori. 
Nimic nu-i supără, nu supără 

Pe nimeni. Zău. Poți tremura în pace! 
Şi acul de oţel într-o busolă 
Vibrează până se fixează. Mâna 

Ta vrea să afle polul. Asta-i totul. 
O VOCE 

(din partea laterală) 

Poliţia motorizată-n Churchstreet. 
ROMA 

(tăios) 

Se-opreşte? 

VOCEA 

Merge mai departe. 

UN OM ÎNARMAT 

(intră) 

Două 

Maşini stau camuflate, după colț. 
ROMA 

Sunt pentru Arturo! Givola şi Giri-i 
Fac felul. Cade orbeşte în capcană. 

Da. Trebuie să-l ajutăm. Hai! 

UN OM ÎNARMAT 

Asta-i 

Curată sinucidere! 

ROMA 

Şi dacă? E cazul să te sinucizi. Ce vrei? 

De opşpe ani prieteni! 

INNA 

(cu voce puternică) 

Sus oblonul! 

Aveţi tulumba gata? 

OMUL ÎNARMAT 

Gata. 

INNA 

Sus! 

(Oblonul blindat se ridică încet. Ui și Givola intră cu pas alergător, 
urmați de oameni de pază.) 

ROMA 

Arturo! 

INNA 

(încet) 

E şi Givola. 

ROMA 

Ce-a fost? 

Rău ne-ai mai fiert, Arturo! 

(Râde.) 

Ei, drăcie! 

Şi-i totu-n ordine! 

UI 

(răgușit) 

De ce n-ar fi? 

INNA 

Credeam că a fost ceva-n neregulă. 

Patroane, strânge-i mâna. Era tocmai 

Pe punctul să se-arunce, pentru tine, 

În foc. Nu este aşa? 

UI 

(Înaintează spre Roma și-i întinde mâna. Acesta i-o ia râzând. În cli- 
pa aceasta, Roma neputând să pună mâna la browning, Givola trage in- 
stantaneu în el, şi-l nimerește în coapsă.) 

Pe ăştia în colț. 

(Oamenii lui Roma stau împietriți şi sunt duși — în frunte cu Inna — 
în colț. Givola se apleacă asupra lui Roma, care se află doborât la pã- 
mânt. ) 

GIVOLA 

Mai suflă. 

UI 

Dați-l gata. 

(Celor de la perete) 

Uneltirea 

Neruşinată ce-ați urzit în contra-mi, 

A fost dată-n vileag. Descoperit e 

Şi planul împotriva lui Dogsborough. 

Venii în ceasu-al doisprezecelea 

Să vă împiedic. Orice rezistență 

E de prisos. Vă învăţ eu să vă mai 

Foiţi în contra mea. Halal bârlog! 

GIVOLA 

Niciunul ne'narmat! 

(Înspre Roma) 

E ghinionist. 

Îşi vine iar în fire. 

UI 

În noaptea asta 

Sunt la conac la Dogsborough. 

(Tese repede.) 

INNA 

(la perete) 

Guzgani 

Netrebnici! Trădători. 

GIVOLA 


(agitat) 


07 


Foc! Trageţi! 

(Cei aflați la perete sunt seceraţi cu mitraliera.) 

ROMA 

(îşi revine) 

Hei! 

Givola! Ei, drăcie! 

(Se întoarce anevoie, faţa îi e albă ca varul.) 

Ce-a fost asta? 

GIVOLA 

Nimica. Nişte trădători au fost 

E.xecutați. 

ROMA 

Mă javră. Ce-ai făcut 

Cu oamenii? Cu Arturo? Asasinaţi! 

Ştiam eu! Javre! 

(Căutându-l pe podea.) 

Unde-i el? 

GIVOLA 

S-a dus. 

ROMA 

(în timp ce e târât la perete) 

Mă javre! Javre! 

GIVOLA 

(rece) 

Îmi e piciorul scurt, 

Aşa-i? Ţi-e ţie mintea scurtă! Acu' 

La zid, cu labe bune mi te du! 

(O inscripţie apare: În noaptea de 30 iunie 1934, Hitler atacă pe ne- 
așteptate pe prietenul său Rohm, într-un han unde acesta îl aștepta pen- 
tru a porni împreună o lovitură împotriva lui Hindenburg și Goering.) 


13. 

Florăria lui Givola. Înăuntru. Ignatius Dullfeet, un bărbat nu mai 
înalt decât un băiat, și Betty Dullfeet. 

DULLFEET 

Nu o fac cu plăcere. 

BETTY 

De ce nu? 

Că Roma doar s-a dus. 

DULLFEET 

Asasinat. 

BETTY 

Oricum. S-a dus! Şi Clark zice de Ui, 
Că s-au sfârşit şi furtunoşii ani 

Ai zvăpăielii care încearcă şi 

Pe cei mai buni în tinereţe. Ui 
Făgăduieşte acum să nu mai fie 

Mojic. Dacă-i ataci şi mai departe, 
Trezeşti doar iarăşi cele mai rebele 
Instincte, şi însuţi tu, Ignatius, 

Poţi fi, în primul rând, pus în primejdie. 
Dar dacă taci, te cruţă. 

DULLFEET 

Nu e sigur 

Că ar putea tăcerea să mă-ajute. 
BETTY 

Ba da. Că nu sunt animale. 

(Din lături intră Giri, cu pălăria lui Roma pe Cap.) 
GIRI 

Hallo, 

Aţi şi venit? Patronu-i înăuntru. 

Va fi deosebit de încântat. 

Eu, din păcate, trebuie să plec. 

Şi repede. Pân' nu-s văzut aici: 

I-am şterpelit lui Givola o pălărie. 
(Råde că se desprinde stucul din tavan, și iese făcând bezele. ) 
DULLFEET 

E rău când tună, e şi mai rău când râd. 
BETTY 

Nu mai vorbi, Ignatius! Nu aici! 
DULLFEET 

(amar) 

Şi nici altundeva. 

BETTY 

Ce vrei să zici? 

Se şi vorbeşte în tot Cicero 

Că postul răposatului Dogsborough 
Va fi cedat lui Ui. Şi, ce-i mai rău, 
E că şi precupeţii cumpănesc 

Spre trustul conopidei. 

DULLFEET 

Şi că două 

Maşini de tipărit mi-au fost distruse. 
Nevastă-am presimţiri urâte. 
(Intră Givola şi Ui cu mâinile întinse.) 
BETTY 

Hallo, Ui. 

UI 

Dullfeet, bun sosit. 

DULLFEET 

Ca să fiu sincer, 

Am şovăit, domnule Ui, să viu, 
Căci... 

UI 

Cum? Bărbatul chipeş e oriunde 
Binevenit. 

GIVOLA 

La fel şi cu femeia 

Frumoasă! 

DULLFEET 

Vă simțeam, domnule Ui, 

În exercițiul datoriei mele, 

Un adversar cumva, şi... 

UI 

Neînţelegeri! 

De ne-am fi cunoscut de la început 
Nu s-ar fi petrecut acestea. Căci 
Dorinţa mea statornică a fost 

Cu binele să-atingem tot ce trebuie 
Să fie atins odată. 

DULLFEET 

Violenţa... 

UI 

„.. Nu-i nimeni decât mine s-o urască 
Mai aprig. De-ar fi omul mai cu minte 
N-ar fi de ea nevoie. 

DULLFEET 

Scopul meu... 

UI 

„.. este leit același cu al meu. 

Dorim deopotrivă ca negoțul 

Să înflorească. Micul tejghetar, 

A cărui soartă, în timpurile acestea, 
Nu e prea strălucită, ar trebui 

Să-şi poată vinde în tihnă zarzavatul, 
Iar dacă-i atacat, să afle sprijin. 
DULLFEET 

(ferm) 

Şi să decidă liber dacă vrea 

Un sprijin. Punctul meu de căpetenie 
Acesta e, domnule Ui. 

UI 

Şi al meu. 

Să-aleagă liber. Şi de ce? Fiindcă 
Doar liber de-şi alege ocrotitorul, 
Şi-l face deci răspunzător pe cel 

Ce singur l-a ales, poate domni 
Încrederea în negoţul de legume, 
Atât de necesară, aci ca de altfel 
Oriunde aiurea. Am spus-o întotdeauna. 
DULLFEET 

Mă bucur să vă aud spunând acestea. 
Cu riscul de a vă irita, adaug: 

Că Cicero nu va răbda vreodată 

Constrângere. 

UI 

E de înţeles. Nu-i nimeni 

Să rabde a fi constrâns când nu-i nevoie. 
DULLFEET 

Să vi-o spun neted: de-ar fi ca fuziunea 
Cu trustul conopidei să aducă 

Cu sine amarul şir de încercări 

Ce chinuie Chicago, eu nu-aş putea 

Să fiu de partea ei. 

UI 

Domnule Dullfeet! 

Sinceritate la sinceritate. 

S-or fi-întâmplat câte ceva în trecut 
Ce poate n-or fi pe măsura celei 

Mai riguroase etici. E în firea 

Oricărei lupte. Dar între prieteni, 

Aşa ceva nu se întâmplă. Dullfeet, 

Eu, de la dumneata nu cer mai mult 
Decât să ai încredere în mine 

De acum încolo. Să mă socoteşti 

Drept un prieten care n-o să-şi lase 
Prietenu-în ananghie, nicăieri, 
Nicicând. Şi, ca să-ţi cer ceva concret, 
Să nu mai publici de aci înainte, 

În ziarul ce conduci, poveştile de groază 
Ce nu fac decât sânge rău. Eu cred 

Că nu e mult ce-ţi cer. 

DULLFEET 

Domnule Ui, 

Nu-i greu să taci despre ce nu se întâmplă. 
UI 

Nădăjduiesc. Şi dacă ici şi acolo 

Va fi să aibă loc vreun incident, 

Căci oamenii sunt oameni şi nu îngeri, 
Sper să nu însemne iarăşi neapărat, 

Că oamenii nu fac decât să împuște 

Şi că-s tâlhari. Nici nu vreau să susțin că 

Nu s-ar putea întâmpla ca unul dintre 

Şoferii noştri să rostească odată 

Vreo vorbă grosolană. Oameni suntem. 

Şi dacă un precupeţ ori altul ţine 

Să-i dea de-o bere unui om de-al nostru, 

Ca să-i aducă la timp conopida, 

Să nu se vadă şi în asta vreo 

Pretenţie nedreaptă. 

BETTY 

Domnule Ui, 

Bărbatul meu e om. 

GIVOLA 

Ştiut ca om. 

Şi fiindcă totul e-acum discutat 

Şi lămurit, cu de-amănuntul, paşnic 

Ca între prieteni, mi-ar face plăcere 

Să vă arăt florile mele... 

UI 

După 

Dumneata, Dullfeet. 

(Se duc să viziteze florăria lui Givola. Ui conduce pe Betty, Givola pe 
Dullfeet. Dispar în scenele următoare, iarăși și iarăşi după straturile de 
flori. Apar Givola și Dullfeet. ) 

GIVOLA 

Acestea-s. scumpe Dulfeet, tufănici. 

DULLFEET 

Ştiu, flori ce cresc pe lângă iazuri mici. 

GIVOLA 

Cu crapi gonind fărâme să înşface. 

DULLFEET 

Şi cică-omului rău, floarea nu-i place. 

(Dispar. Apar Betty și Ui.) 

BETTY 

Puterea omului nu stă în silă. 

UI 

Eşti înțeles atunci doar, când n-ai milă. 
BETTY 

Un argument solid face minuni. 

UI 

Nu şi acolo unde vrei să-aduni. 

BETTY 

Pistol şi silă, trucuri şi momeală... 

GI 

Sunt om ce duc o politică reală. 

(Dispar. Apar Givola și Dullfeet.) 
DULLFEET 

La flori nu ai să vezi instincte rele. 
GIVOLA 

De aceea-mi şi iubesc florile mele. 
DULLFEET 

Trăiesc tăcut, de azi pe mâini, până s-au dus. 
GIVOLA (oș, insinuant) 

N-au griji. Nu-s ziare — nici necazuri nu-s. 
(Dispar. Apar Betty și Ui.) 

BETTY 

Se zice că sunteţi spartan în viaţă. 

UI 

De băuturi și de tutun mi-i greață. 
BETTY 

Mai sunteți, poate, pân-la urmă-un sfânt? 
UI 

Un om fără pasiuni lumești, acesta sunt. 
(Dispar. Apar Givola și Dullfeet. ) 
DULLFEET 

Plăcută-i viaţa printre flori, încalte. 
GIVOLA 

Plăcută-ar fi, de n-ar fi multe alte. 
(Dispar. Apar Betty şi Ui.) 

BETTY 


- 104 - 


Şi cu credinţa cum staţi, domnule Ui? 
UI 

Păi, sunt creştin. Mai mult n-am ce să spui. 
BETTY 

Dar decalogul de unde totu-emană...? 
UI 

Să nu se vâre în cearta cotidiană! 
BETTY 

Mă iartă, domnule Ui, de îndrăzneală: 
Cum staţi cu acea problemă grea, socială? 
UI 

Că sunt convins social, vezi din ce fac: 
Din când în când şi pe bogaţi îmbrac. 
(Dispar. Apar Givola și Dullfeet. ) 
DULLFEET 

Şi în viaţa florilor sunt întâmplări. 
GIVOLA 

Oho! Înmormântări! Înmormântări! 
DULLFEET 

O, florile ţi-s pâinea, doar. Uitam. 
GIVOLA 

Da. Şi-un client mai bun ca moartea, n-am. 
DULLFEET 

Dar nu depinzi de el, nădăjduiesc. 
GIVOLA 

Nu, când cei preveniţi îl ocolesc. 
DULLFEET 

Cu forța, Givola, nu ajungi la glorie. 
GIVOLA 

La ţintă însă da. Vorbind de flori. 
DULLFEET 

E drept. 

GIVOLA 

Eşti palid. 

DULLFEET 

Aeru-i de vină. 

GIVOLA 

Îţi face rău mireasma florii fină, 

Prietene. 

(Dispar. Apar Betty și Ui.) 

BETTY 

Şi că v-aţi înţeles 

Mă bucură. 

UI 

Când ştii unde-ai purces... 

BETTY 

Prietenii, călite-n vânt şi nori... 

gI 

(pune mâna pe umărul ei) 

Îmi plac femeile ce prind uşor. 

(Apar Givola și Dullfeet, acesta alb ca varul. El vede mâna lui Ui pe 
umărul soției sale.) 

DULLFEET 

Ne ducem, Betty. 

UI 

(mergând spre dânsul, îi întinde mâna) 

Domnule Dullfeet, 

Decizia dumitale te cinsteşte, 

Spre binele celor din Cicero. 

Nu poate fi decât de bun augur 

Că doi bărbaţi ca noi s-au întâlnit. 

GIVOLA 

(oferă flori lui Betty) 

Frumosului frumosul! 

BETTY 

Ce splendoare, 

Ignatius! Cât mă bucur. Pe curând, 

Domnule Ui. 

(les. ) 

GIVOLA 

Îmi pare că se face 

Şi asta în sfârşit. 

UI 

El nu-mi prea place. 

(O inscripţie. Sub presiunea lui Hitler, cancelarul austriac Engelbert 
Dollfuss se învoi, în 1934, să înceteze atacurile presei austriece împotri- 
va Germaniei naziste.) 


14. 

În urma unui sicriu purtat sub dangăte de clopot, în mausoleul din 
Cicero, pășesc Betty Dullfeet în veșminte cernite de văduvă, Clark, Ui, 
Giri și Givola — aceștia din urmă cu jerbe mari în mână. Ui, Giri Și 
Givola rămân înapoi, după ce au depus jerbele. De acolo se aude vocea 
pastorului. 

VOCEA 

Şi pământeasca rămăşiţă a lui 

Ignatius Dullfeet vine aici spre odihnă. 

O prea săracă viată în avuţii, 

Bogată în osârdie, s-a stins. 

S-a stins multă osârdie cu astă viață. 

Osârdie cheltuită nu în folosul 

Celui ce-a cheltuit-o şi acum 

S-a dus. La porţile cereşti o să-și 

Aşeze sfântul mâna lui pe haina 

La spate roasă a lui Ignatius Dullfeet 

Şi cuvântând, va zice: omul acesta 

Purtat-a mult povara multor oameni. 

În sfatu-oraşului, de aci încolo, 

Ades se va aşterne în şedinţe, 

O clipă de tăcere, după ce 

Şi-au spus cuvântul toţi. Va fi aşteptat 

Să se rostească şi Ignatius Dullfeet. 

Atâta sunt deprinşi concetățenii lui 

Cu vocea lui. S-ar zice că s-a stins 

Cu el însăşi conştiinţa oraşului. 

Căci prea nepotrivită-i vremea în care 

Ne lasă un om ce chiar și orb mergea 

Pe drumul drept, şi pe de rost ştia 

Ce-i dreptul. Omul ăsta mărunţel 

La trup, dar mare în cuget, a creat 

Cu ziaru-i o tribună, de la care 

Se auzea departe peste graniți 
Cuvântu-i limpede. Ignatius Dullfeet, 
Te odihneşte în bună pace. Amin! 
GIVOLA 

Un om cu tact! Nimic din soiul morții. 
GIRI 

(cu pălăria lui Dullteet pe cap) 

Un om cu tact? Om cu copii. Cu şapte! 
(Din mausoleu vin Clark și Mullberry.) 
CLARK 

Ce naiba! Staţi de veghe să nu scoată 
Nici din coşciug vreo vorbă adevărul? 
GIVOLA 

Clark, scumpule, de ce aşa cu ţâfnă? 
S-ar cuveni, ca locu-în care suntem 

Să te calmeze. Şi patronu-i astăzi, 
Cam fără chef. Nu îi prieşte locul. 
MULBERRY 

Şleahtă de măcelari: Dullfeet acesta 
Nu şi-a călcat cuvântul. A tăcut! 
GIVOLA 

Tăcerea nu-i de ajuns. Ne trebuie oameni 
Dispuşi nu doar să tacă, ci să şi 
Vorbească pentru noi. Şi încă tare! 
MULBERRY 

Ce alta ar fi putut vorbi decât 

Că sunteţi măcelari! 

GIVOLA 

A fost nevoie 

Să plece. Căci măruntul Dullfeet acesta, 
Era un por din care oricând putea 
Ţâşni în negoțul de legume, iarăși, 
Sudoarea fricii. Era insuportabil, 

Aşa duhnea din el sudoarea fricii! 

GIRI 

Şi conopida voastră? Vreţi să-ajungă 

La Cicero, sau nu? 

MULBERRY 

Nu prin măceluri! 

GIRI 

Prin ce, atunci? Cin' se ospătează din 

Viţelul înjunghiat de noi? Aud? 

Ei, ştii că-mi place: carne vrei, da-njuri 

Pe bucătar că umblă cu cuțitul! 

Noi ne-aşteptam să vă lingeţi pe deşte, 

Nu să cârtiți! Duceţi-vă, acu'! 

MULBERRY 

Amară a fost ziua, Clark, în care 

Ni i-ai adus pe ăștia. 

CLARK 

Cui i-o spui? 

(Amândoi ies posomorâți.) 

GIRI 

Sunt dobitoci, patroane, nu-ţi strica, 

La înmormântare, cheful, pentru ei. 

GIVOLA 

Tăcere! Vine Betty! 

(Din mausoleu vine Betty Dullfeet, sprijinită de o femeie. Ui îi vine 
în întâmpinare. Din mausoleu, muzică de orgă.) 

UI 

Doamnă Dullfeet. 

Condoleanțe 

(Ea trece mută pe lângă el.) 

GIRI 

(urlă) 

Hei, matale! Stai! 

(Rămâne locului și se întoarce. Se vede că e albă ca varul.) 

UI 

Spuneam: condoleanţe, doamnă Dullfeet! 

Nu mai e Dullfeet, aibă-l Domnu-în pază. 
Dar conopida dumneavoastră există. 
Poate că nu o vedeţi, vi-s ochii încă 
Înneguraţi de lacrimi, însă cazul 
Acesta tragic nu s-ar cuveni 

Să vă determine a nu lua în seamă 
Că peste paşnicele camioane 

Cu zarzavat, pornesc împuşcături 
Perfid trimise din mişele pânde. 
Nelegiuite mâini stropesc şi strică 
Cu gaz, legume încă bune. lată 

Noi stăm aici, oamenii mei cu mine. 
Dispuşi la sprijin. Ce răspundeţi? 
BETTY 

(privind spre cer) 

Doamne, 

Şi Dullfeet nu-i ţărână încă! 

UI 

Nu pot 

Decât împrejurarea să o deplâng. 

Şi să afirm: omul acesta care 

A fost răpus de-o mână ticăloasă, 
Mi-a fost prieten. 

BETTY 

Da, aşa e. Mâna 

Ce l-a răpus, e aceeaşi mână care 
S-a-întins după a lui. A dumitale! 
UI 

lar trăncăneala şi asmuţirea ceea 
Răutăcioasă, iar acele zvonuri 

Ce otrăvesc din rădăcină cele 

Mai bune planuri ce croiesc ca să 
Mă înţeleg în pace cu vecinii! 

Acea dorință de a nu mă pricepe! 
Şi-încrederea aceea cusurgie 

În ce mă-încred! Şi acea veninoasă 

Pornire de-a numi ameninţare 
Solicitarea mea! Şi-acel refuz 

Al mâinii ce întind! 

BETTY 

Ca să răpună! 

UI 

Nu! Eu sunt cel scuipat că țin fanatic 
Să am prieteni. 

BETTY 

Tii să ai prieteni 

Cum ţine şarpele la pasăre. 

UI 

Ați auzit! Aşa sânt eu tratat! 

Aşa şi Dullfeet acela îmi socotea 
Oferta mea din inimă pornită 

De-a-i fi prieten, drept un calcul; iar 
Mărinimia-mi, vai, drept slăbiciune! 
Ce am cules că am semănat doar vorbe 
Prietenoase? O tăcere rece! 

Tăcerea a fost răspunsul, când speram 
Un bucuros acord. Şi cât sperat-am 

Să aflu un indiciu de căldură 

Umană, la ale mele neîncetate, 
Aproape umilitoare apeluri către 
Prietenie, ori dacă nu, măcar 

Spre o echitabilă înţelegere! 

Degeaba am sperat! Am fost izbit 
Doar de un necruţător dispreţ! Chiar şi 
Această promisiune de-a tăcea. 

Ce, cu îmbufnări mi-a fost făcută, nu cu 
Plăcere, ştie Domnul — e călcată 

La cel dintâi prilej! Unde-i de pildă, 
Acum, tăcerea atât de ardent promisă? 
Se trâmbiţează în cele patru vânturi, 
Iarăşi, poveşti de groază! Dar atenţie. 
Nu întindeţi prea mult coarda, încrezători 

În proverbiala mea îngăduință. 

BETTY 

Nu-mi mai găsesc cuvintele. 

UI 

Nu le 

Găseşti atunci când inima ţi-e mută. 
BETTY 

Şi dumneata socoţi că-i inima 

Ceea ce te face elocvent? 

UI 

Vorbesc 

Cum simt. 

BETTY 

Se poate simţi oare aşa 

Precum vorbeşti? Da, cred! O cred! Ucizi 
Din inimă! Ai simţul tâlhăriei 

Cum au alți oameni simţul milosteniei. 
Crezi în trădare, aşa cum noi-n credinţă! 
Statornic eşti în nestatornicie! 

Nicio emoție oricât de naltă 

Nu te înduplecă. Numai minciuna 

Te poate-nsufleţi! Şi concepi cinstea 
Doar pentru-nşelăciuni! Te-nflăcărează 
Cruzimea! De vezi sânge, eşti inspirat! 
Constrângerea? Îţi este uşurare! 
Priveşti cu ochi-n lacrimi mârşăvia! 

Şi orice faptă bună îţi trezeşte 

Dorinţa de a te răzbuna, şi ura. 

UI 

Principiul meu e, doamnă Dullfeet, să 
Ascult pe adversar fără crâcnire. 

Chiar dacă mă insultă. Ştiu prea bine 
Că-n cercurile dumneavoastră, nu prea 
Mă bucur de iubire. Obârşia mea 

E luată în răspăr — sunt simplu fiu 

Al Bronxului! Se spune: „Omul ăsta 

Nu ştie nici măcar ce furculiță 
S-aleagă la desert. Cum ar putea 

Să facă față afacerilor mari? 

Când o fi vorba de tarife ori de alte 
Asemenea probleme financiare 

Ce se discută, mai te pomenești 

Că pune din greşeală mâna pe 

Cuţit! Nu asta nu! N-avem nevoie 

De omul ăsta!" Vorba-mi necioplită 

Şi felul meu prea bărbătesc de-a spune 
Oricărui lucru pe adevăratu-i nume 
Sunt rău privite. Am deci împotrivă-mi 
Prejudecata. Îs silit, prin urmare, 

Să mă rezum la simplele profituri 
Ce-ntâmplător ajung să dobândesc. 
Lucraţi în conopidă, doamnă Dullfeet. 
Şi eu. Aceasta-i puntea între mine 

Şi dumneavoastră. 

BETTY 

Puntea! Abisul însă 

Ce-i între noi, e un sângeros omor! 

UI 

O experiență amară-mi spune să nu 
Vorbesc acum ca de la om la om, 

Ci să tratez ca om de trecere 

Cu proprietara unei firme de 

Import. Vă-întreb deci: ce se mai aude 
Cu-afacerile conopidei? Căci 

Viaţa îşi urmează cursul, chiar 

Când ne loveşte o nenorocire. 

BETTY 

Da, îşi urmează cursul şi-aş dori 

Să folosesc prilejul pentru-a spune 
Întregii lumi ce ciumă-a năpădit-o! 
Jur celui mort, că de-astăzi înainte, 
Am să port ură vocii mele dacă 


- 113 - 


Va zice „bună ziua" ori „dă-mi mâncare". 
În loc să zică atât: „stârpiţi pe Ui!" 
GIRI 

(ameninţător) 

Domol, puicuţă! 

UI 

Stăm între morminte. 

Nu-i timpu-aici de sentimente tandre. 
Vorbesc de-aceea de-o afacere 

Ce nu cunoaşte morți. 

BETTY 

O, Dullfeet, Dullfeet! 

Acuma ştiu că nu mai ești! 

UI 

Aşa e. 

Gândiţi-vă că Dullfeet nu mai e. 

Că-n Cicero s-a stins cu dânsul glasul 
Ce-a înfruntat teroarea, violența, crima. 
Nu poți deplânge paguba-ndeajuns! 
Stați fără sprijin, într-o lume rece, 

În care, din păcate, doar cei slabi 

Cad victimă. Vă mai rămâne numai 
Un singur, cel din urmă sprijin: eu. 
BETTY 

Spui asta văduvei acelui om 

Pe tare l-ai ucis? O, monstrule! 

Ştiam că ai să vii aici, că-ntotdeauna 
Apari la locu-n care ai săvârșit 
Nelegiuiri, ca să pui vina pe-alții — 
„Nu-s eu, e celălalt!" „Nu ştiu nimic!" 
„Sunt jefuit!", auzi că strigă jaful, 

„E-o crimă! Am s-o răzbun!", ţipă şi crima. 
UI 

Mi-e planul fier! La Cicer' va fi pază! 
BETTY 

(slăbită) 

Nicicând! 

UI 

Curând! Oricum; o să se vază. 

BETTY 

Doamne păzeşte de-aşa pază! 

UI 

Deci? 

(Îi întinde mâna) 

Suntem prieteni? 

BETTY 

Nu! În veci de veci! 

(Iese fugind îngrozită.) 

(Apare o inscripţie: Ocuparea Austriei a fost precedată de asasinarea 
lui Engelbert Dollfuss, cancelarul austriac. Naziștii și-au continuat neo- 
bosiți acțiunea de recrutare de partizani și simpatizanți.) 


15. 

Odaia de dormit a lui Ui la Mammoth-Hlotel. Ui se răsucește în pat, 
răscolit de coşmaruri. Pe scaune, cu revolverele în poală, oamenii lui de 
pază. 

UI 

(în somn) 

În lături! Umbre crude, îndurare! 

(Peretele din spatele lui se face transparent. Apare spiritul lui 
Ernesto Roma, cu semnul împușcăturii în frunte.) 

ROMA 

Şi tot n-o să-ţi ajute toate acestea. 

Zadarnice-s, Arturo, toate aceste 

Masacre, asasinate, amenințări 

Şi spumele la gură. E putredă 

La rădăcini fărădelegea ta. 

Nu va-nflori. E un prost îngrăşământ 

Trădarea. Poţi măcelări, minţi! 

Înşală-i pe-alde Clark şi pe-alde Dullfeet, 

Ucide-i. Dar la ai tăi, te-opreşte! Poţi să 

Conspiri în contra unei lumi, dar pe 

Conspiratori să-i cruți! Calcă-n picioare 
Tot ce îţi iese în drum, dar nu călca, 
Nefericitule, propriu-ţi picior. 

Să-i minţi pe toți în față; nu spera 

Să minţi însă, şi fața din oglindă. 

În mine când ai tras, în tine-ai tras, Arturo. 
Eu mă închinasem ţie, când erai 

O umbră-abia într-un colț de berărie. 
Şi-acum mă trage gheaţa veşniciei 

În timp ce tu benchetuieşti cu domnii. 
Trădarea te-a înălțat. Dar tot trădarea 

O să te ducă de râpă. Aşa 

Cum ţi-ai trădat locotenentu-amicul, 
Aşa-i trădezi pe toţi. Şi-așa, Arturo, 

Te vor trăda toți şi pe tine-odată. 
Ernesto Roma zace sub pământ. 

Dar nu şi necredinţa ta. Aceasta 
Pluteşte legănată-n vânt deasupra 
Mormintelor. Şi toţi o văd. Chiar cioclii. 
Mai vine, Arturo, ziua ceea-n care 

S-or ridica toţi cei răpuşi de tine 

Şi s-or trezi toți cei pe care încă 

Îi mai răpui. Şi or porni-mpotrivă-ţi. 

O lume în sânge, dar plină de ură, 

Că stai şi câţi în jur după-ajutor. 

Căci află: aşa am stat şi eu. De poţi 

Mai ameninţă atunci, cerşeşte milă, 
Blesteamă şi promite mult şi bine! 

Vor fi toţi surzi! Cum surzi au fost cu mine. 
UI 

(plin de månie) 

Foc! Colo! Trădătorul! Piei! Teroare! 
(Oamenii de pază trag înspre locul din perete, indicat de Ui.) 
ROMA 

(pălind) 


Foc, hai! Din mine ce-a rămas nu moare! 

16. 

City. Adunarea precupeţilor din Chicago. Toți sunt albi ca varul. 
PRIMUL PRECUPEȚ 

Omor! Măcel! Bun plac! Şantaje! Jaf! 
AL DOILEA PRECUPEŢ 

Mai rău: îngăduință! Resemnare 

Şi laşitate! 

AL TREILEA PRECUPEŢ 

Cum îngăduință? Era în ianuarie când au tăbărât 
La mine în gheretă, primii doi: 

„Sus mâinile!" Cu o privire rece 

I-am măsurat din creştet până-n tălpi 
Şi, liniştit, le-am zis: Eu, domnii mei, 
Cedez în faţa forței! I-am lăsat 

Să înțeleagă desluşit că eu 

Nu am cu ei nimic comun, şi că 

În niciun caz nu le aprob purtarea. 

O stană rece-am fost cu ei. Chiar şi 
Căutătura-mi le zicea: mă rog, 

Poftim casa de bani, dar datorită 
Pistolului! 

AL PATRULEA PRECUPEŢ 

Just! Eu mă spăl pe mâini. 

Suntem nevinovaţi! Nu-ncape vorbă. 
Spuneam tocmai nevestii. 

PRIMUL PRECUPEȚ 

(cu patimă) 

Laşitate? De unde lașitate? O judecată 
Cu cap. Căci ce ne-am zis? De stăm cuminte 
Şi nu crâcnim la plată, se prea poate 
Să înceteze odată aceşti neoameni 

Cu împușcăturile lor. Dar de unde? 
Omor! Măcel! Bun plac! Şantaje! Jaf! 
AL DOILEA PRECUPEŢ 

Aşa ceva doar noi puteam păți. 

N-avem şira spinării. 

AL CINCILEA PRECUPET 

Zi-i mai bine: 

N-avem pistoale! Eu vând conopidă. 
Eu nu sunt gangster. 

AL TREILEA PRECUPEŢ 

Am doar o nădejde: 

Că javra asta o să dea odată 

Şi peste alții mai colțoşi. Să-l văd 
Că-ncearcă şi în altă parte jocul! 

AL PATRULEA PRECUPEŢ 

De pildă în Cicero! 

(Intră precupeţii din Cicero. Toți sunt albi ca varul.) 
CEI DIN CICERO 

Hallo, Chicago! 

CEI DIN CHICAGO 

Hallo, Cicero! Ce căutaţi pe-aici? 
CEI DIN CICERO 

Ne-a 

Trimis aicea. 

CEI DIN CHICAGO 

Cine? 

CEI DIN CICERO 

El. 

CEI DIN CHICAGO 

Cum poate 

Să vă trimită el? Cum să vă-ordone? 
Cum să comande — în Cicero? 
PRIMUL DIN CICERO 

Cu un browning. 

AL DOILEA DIN CICERO 

Cedăm în faţa forței. 

PRIMUL DIN CHICAGO 

Laşitate! 

Ce, nu sunteţi bărbaţi? Nu sunt în Cicero 
Judecători? 

PRIMUL DIN CICERO 

Nu. 

AL TREILEA DIN CICERO 

Nu mai sunt 

AL TREILEA DIN CHICAGO 

Luaţi seama, 

Măi oameni, trebuia să vă apăraţi! 

E-o ciumă neagră; trebuie oprită! 

Vreţi molima să înghită toată ţara? 

PRIMUL DIN CHICAGO 

Întâi orașul nostru, acum al vostru! 

Vă cere ţara să porniţi la luptă 

Cu orice preț! 

AL DOILEA DIN CICERO 

Cum? De ce tocmai noi? 

Noi ne spălăm pe mâini. 

AL PATRULEA DIN CHICAGO 

lar noi sperăm că, 

Să dee Domnul)!, javra asta-odată 

Va da şi peste alții mai colţoşi. 

(Apar, în sunet de fanfară, Arturo Ui și Betty Dullfeet (în doliu), ur- 
maţi de Clark, Giri, Givola şi oameni de pază. Ui pășește printre ei. Oa- 
menii de pază iau poziție de drepți, în fund.) 

GIRI 

Hallo, copii! Toţi cei din Cicero-s 

Prezenţi? 

PRIMUL DIN CICERO 

Da. 

GIRI 

Şi din Chicago? 

PRIMUL DIN CHICAGO 

Toţi. 

GIRI 

(lui Ui) 

Sunt toți. 

GIVOLA 

Bine ați venit zarzavagii! 

Şi trustul conopidei vă salută! 

(Lui Clark) 

Poftiţi, vă rog, domnule Clark. 

CLARK 

Venii 

Să vă împărtăşesc o noutate. 

După îndelungi și nu prea lesnicioase 
Deliberări — sunt vorbăreţ din şcoală — 
A fuzionat cu trustul conopidei 
Toptangeria Betty Dullfeet. Astfel 

Că, de astăzi înainte, veţi obţine 
Verdeţurile voastre de la trust. 

E limpede ce profitaţi din asta: 

Mai mare siguranţă-n furnizare. 

S-au şi fixat, întrucâtva mai mari. 

Noile preţuri. Doamnă Betty Dullfeet, 
Aş vrea ca membru nou în trust, să vă 
Strâng, mâinile. 

(Clark și Betty Dullfeet își strâng mâinile.) 
GIVOLA 

Vorbeşte, Arturo Ui. 

(Ui trece la microfon.) 

UI 

Voi oameni din Chicago şi din Cicero! 
Prieteni! Cetăţeni! Acum un an, 

Când Dogsborough bătrânul — om cinstit, 
Să-l odihnească Domnul — m-a rugat 
Cu ochii-n lacrimi, să aduc un sprijin 
Negoţului de zarzavaturi din Chicago, 
Am fost mişcat, dar, oarecum, şi sceptic 
Dacă am să pot îndreptăți această 
Plăcută încredere. Acu' Dogsborough-i mort. 
lar testamentul lui stă orişicui 

La dispoziţie. Cu cuvinte simple, 

El mă socoate fiu. Şi-mi mulţumeşte 

Cu adâncă emoție, pentru toate cele 
Câte-am făcut din ziua ceea în care 
I-am ascultat chemarea. Azi, negoţul 
De zarzavaturi — fie conopidă, 

Fie arpagică, ceapă ori mai ştiu eu ce — 
Este-n Chicago în deplină pază. 

Nu mă sfiesc s-o spun că datorită 
Acţiunii mele ferme. Când apoi 

Un alt bărbat, Ignatius Dullfeet, mi-a 
Propus acelaşi lucru, pentru Cicero, 
Nu am avut motive să nu iau 

Şi Cicero sub ocrotirea mea. 

Am pus îndată o condiţie doar: 

Să fie vrerea negustorilor! 

Să fiu chemat printr-o decizie luată 
De bună voie! Alor mei le-am dat 
Porunci precise: Nicio violență 

La Cicero! Oraşul e în toată, 

Deplina libertate să mă-aleagă! 

Nu vreau să aud morocănoase „îmi place" 
Şi nici „mă rog", spus cu scrâşniri din dinți. 
Mi-s greață de o încuviințare dată 

Cu inima îndoită. Eu cer asta: 

Un „da!' voios, rostit de voi bărbaţii 
Din Cicero, scurt şi cuprinzător. 

Şi fiindcă-o vreau, şi ce vreau, vreau cu totul, 
Vă pun şi vouă, oameni din Chicago, 
Aceeaşi întrebare iar, căci voi 

Mă ştiţi mai bine şi, aş vrea să sper, 
Mă preţuiţi chiar. Cine-i pentru mine? 
Odată cu acestea aș vrea să adaug: 

Cel ce nu-i pentru mine-i contra mea, 
Şi singur va avea de suportat 

Urmările poziției lui. Acum, 

Puteţi alege! 

GIVOLA 

Până la alegeri, 

Mai ascultați pe doamna Dullfeet, 

Pe care o ştiţi cu toţii, văduva 

Unui bărbat ce vi-a fost scump la toți! 

BETTY 

Prieteni! De acum încolo acela 

Ce bun prieten vi-a fost tuturora, 

Iar mie, soț iubit, Ignatius Dullfeet, 

Nu mai e printre noi... 

GIVOLA 

În pace doarmă! 

BETTY 

Şi nu mai poate să vă fie sprijin. 

Vă cer de aceea, încredere s-aveţi 

În domnul Ui, cum am şi eu, de când, 

În aşa triste clipe pentru mine, 

L-am cunoscut mai bine şi-ndeaproape. 

GIVOLA 

La vot! 

GIRI 

Cel care-i pentru Arturo Ui, 

Sus mâinile! 

(Unii ridică numaidecât mâna.) 

UNUL DIN CICERO 

Se poate şi pleca? 

GIVOLA 

Oricine-i liber; facă ce doreşte. 

(Cel din Cicero iese cu încetineală. Doi oameni de pază îl urmează. 
Apoi se aude o împușcătură. ) 

GIRI 

Şi-acuma voi! Care vi-i votul liber! 

(Toţi ridică mâinile, fiecare amândouă mâinile.) 

GIVOLA 

Patroane votu-i gata. Precupeţii 

Din Cicero şi din Chicago — îţi sunt 

Adânc îndatoraţi şi-ţi mulţumesc 

Năuci de bucurie, pentru sprijin. 

UI 

Sunt mândru de a voastră mulțumită. 

Sunt cincisprezece ani de-atuncea când, 

Ca simplu fiu al Bronxului, şomer, 

Am ascultat chemarea providenţei 

Şi doar cu şapte oameni încercaţi, 

M-am dus să-mi fac carieră în Chicago. 

Încă de-atunci nutream dorinţa vie 

Să aduc negoţului de zarzavaturi pace. 

Pe atunci era numai un pâlc de oameni 

Ce năzuia sfios însă fanatic 

Spre această pace. Azi sunt mulți. lar pacea 

Nu mai este în negoţul de legume 

Din Chicago un vis, ci realitate. 

Şi ca să asigur pacea, am dispus 

Ca neîntârziat să se procure 

Noi tunuri Thompson, noi maşini blindate, 

Fireşte şi pistoale şi bastoane 

De cauciuc şi câte şi mai câte 

Mai trebuiesc, căci după sprijin ţipă 

Nu doar Chicago, nu doar Cicero, 

Ci şi-alte oraşe: Washington, Milwaukee! 

Detroit, Toledo! Pittsburg! Cincinatti! 

Oriunde-i târg de zarzavat. Flint! Boston! 

Filadelfia! Baltimore! St. Louis! Little Rock! 

Mineapolis! Columbus! Charleston şi New York! 

Toate vor sprijin! Şi nicio „ruşine!" 

Şi niciun „huo!" pe Ui nu-l reține! 

(Surle și fanfare. În timpul cuvântării lui Ui, apare o inscripție: La 11 
martie 1938, Hitler pătrunde în Austria. Alegerile făcute sub teroarea 
naziștilor îi asigură lui Hitler 98% din voturi ) 


17. 
Cicero. O femeie plină de sânge iese târându-se dintr-un camion în 
care s-a tras cu pușca, și vine în faţă şovăind. 

FEMEIA 

Săriți! Hei, voi! Stați! Nu fugiți! Fiţi martori! 
Mi-i mort bărbatul colo-n camion! 
Veniţi de mă ajutaţi! Și braţul meu 

S-a dus... Şi camionul! Vreau o cârpă 
S-o leg la braţ... Ne calcă și strivesc 
Parc-am fi muşte-n halba lor de bere! 
O, Doamne! Ajutaţi-mi! Nu e nimeni... 
Bărbatul meu! Voi, asasinilor! 

Dar ştiu eu cine e! E Ui! 

(Cu furie.) 

Bestie 

Lepădătură a lepădăturii! 

Spurcată scârnă de care i-e greață 

Şi scârnăviei, că se-ntreabă unde 

Mă spăl? Păduche al păduchilor! 

Şi toţi îl rabdă! Iară noi ne ducem! 

Vă spun! E Ui! Ui! 

(Foarte aproape răpăie o mitralieră și femeia se prăbușește.) 
Ui şi spuma! 

Săriți! Nu-i nimeni să oprească ciuma? 


EPILOG 


Iar voi nu vă holbaţi doar — fiți de veghe! 

Şi puneţi mâna — nu fiți vorbe-ncurcă. 

Pe toţi stă să ne sugă aşa streche! 

Azi, omu-i liber. Dar mai e de furcă. 

Deci, nu se culce încă nimeni pe-o ureche — 
Nu-i stearpă poala ce-a fătat năpârcă. 

